ئەندامێکی فیرقەی به‌رپه‌رچدانه‌وه‌ی خێرای سه‌ربه هێزەکانی عێراق رادیۆیەکی وایەرلێس بەکاردەهێنێت لە دەرەوەی زرێپۆشەکەی لەکاتی پێشڕەویدا دژی رێکخراوی 'دەوڵەتی ئیسلامی' (داعش) لە خۆرئاوای موسڵ لە 6 ئایاردا. [فازل سینا / ئاژانسی فرانس پرێس]\nماوەیەکە وەزارەتی بەرگریی عێراق راهێنانی سەربازیی دەروونی پێشکەش بە کادرەکانی دەکات بۆ یارمەتیدانیان بۆ سەرکەوتن لە شەڕیاندا دژی رێکخراوی "دەوڵەتی ئیسلامی" (داعش).\nبەڕێوەبەری رۆژنامەنووسیی وەزارەت عەمید تەحسین خەفاجی وتی وانەکان لەلایەن وانەبێژی عێراقی و پسپۆڕ و راوێژکاری بیانییەوە دەوترێنەوە، کە لە بوارەکانی میدیا و پروپاگەندە و شەڕی دەروونیدا وانەدەڵێنەوە.\nخه‌فاجی بە دیارونای وت وابڕیاره تا کۆتایی ئەمساڵ بەردەوامبن.\nوتی: "هێزەکانی هاوپەیمانان کادرێکی تایبەتی راهێنان و ئامێری تەکنەلۆژییان پێداین، لەگەڵ توێژینەوە و لێکۆڵینەوەی پێشکەوتوو لە بواری زانستی دەروونناسیدا."\nوتیشی: "بەرنامەی راهێنانه‌كان پەیوەندیدارە بە چۆنێتی روبەڕوبوونەوەی پروپاگەندە و زانیاری ساختە کە لەلایەن داعشەوە دەکرێت و روبەڕوبوونەوەی دەنگۆكانیش."\nخەفاجی وتی هەروەها پەیوەستیشە بە "ئاراستەکردنی راهێنراوان و بەهێزکردنی لێهاتوویی و تواناکانیان بۆ سەرکەوتوانە بەڕێوەبردنی کاریگەریی دەروونیی [شه‌ڕ] و هەڵبژاردنی ئامرازی کاریگەر بۆ لاوازکردنی ورەی دوژمن."\nوتیشی: "بەهیواین بەهۆی ئەم پرۆگرامەوە زیاد لە 300 کەس دەربچن لەنێو ئەو کادرانەی تایبەتن بە شەڕی دەروونی و سوود لە ئەزمونیان ببینین لە ئامادەکاری و راهێنانی ئەندامی زیاتردا."\nهه‌روه‌ها وتی ئەم جۆرە لە راهێنان شتێکی باوە و بەردەوامیش دەبێت، "بەتایبەتی كه حکومەت ئارەزووی ئەم جۆرە لە راهێنان دەکات لەبەر رۆڵە کاریگەرەکەی لە بەدیهێنانی سەرکەوتن بەسەر باندە تیرۆریستیەکاندا".\nتەکتیکی نوێ بۆ بەرەكانی شەڕ\nخەفاجی وتی لەکاتی شەڕی موسڵدا وەزارەت "پێڕەوی شێوازێکی نوێی کرد كه تەرکیزی ده‌خستەسەر ئاوێتەیەك لە شەڕ و ئۆپەراسیۆنی دەروونی".\nوتی ئەمە سەرکەوتوو بوو.\nپسپۆڕی ئەمنی، سەعید جەیاشی، بە دیارونای وت تەکتیکە دەروونیەکان بەشێکی گرنگ بوون لە شەڕی دژی داعش.\nروونیکردەوە: "ئەم رۆڵە دوو رەهەندی هەیە، یەکەمیان ئاراستەی دوژمن دەکرێت بۆ بێهێزکردنی ورەی ئەندامانی و چاندنی ترس و نیگەرانی لەنێویاندا بۆ لێكهه‌ڵوه‌شانه‌وه‌یان لەناوەوەڕا."\nدووه‌میان "رەهەندێکی ئەرێنی" هه‌یە كه ئامانجی "بەهێزکردنی مێشکی چەکدارەکانمانە، روونکردنەوەی ئامانج و ئەرکەکانیان و بەرگرتنە بەوەی لەڕووی دەروونیەوە کاریگەریی پروپاگەندەی دوژمنیان لەسەربێت".\nجەیاشی وتی حکومەت گرنگی زۆر دەداته پێویستی به پێشکەشکردنی پاڵپشتی دەروونی و راهێنانی ئۆپەراسیۆنی دەروونی بۆ هێزەکانی.\nبەرنامە سەربازییە نوێکە "یەکەمین کۆڵەکەیە بۆ دروستکردنی شێوازێکی دەروونی بەرنامە بۆ داڕێژراو لە چوارچێوەی پلانێکی چڕوپڕدا".\nوتیشی: "ئێمە هێشتا لە قۆناغی دامەزراندنی ئەم هەوڵە تایبەتەداین، کە هەوڵدەدەین بیکەین بە هەوڵێکی دەزگایی لەنێو سیستمی سوپادا."\nجەیاشی ئاماژەی دا بە ئەنجامی جۆریی ئەو ئۆپەراسیۆنە دەروونیانە کە هاوشانی شەڕی موسڵ بوون.\nروونیشیکردەوە: "بۆ یەکەمجار، توانیمان ئەم ئۆپەراسیۆنانە لە شەڕدا پیاده‌بكه‌ین و ده‌رەنجامی باشمان دەستکەوت."\nوتی "توانیمان ورەی دوژمن داببەزێنین بەهۆی پەیامی راستەوخۆوە کە وایکرد زۆر ئەندام چەك دابنێن و خۆیان رادەستبکەن و سەریکێشا بۆ ئەوەی ئەوانیدیکە حەشارگەکانیان ئاشکرا بکەن" لەگەڵ ئەو بنکانەی لەژێردەستیاندا مابوون.\nوتەبێژی فەرماندەیی ئۆپەراسیۆنەکانی نەینەوا، عەمید فیراس بەشار سەبری، وتی فه‌رمانده‌ییه‌كه سوورە لەسەر "پشتبەستن بە ئامرازەکانی فشاری دەروونی لە شەڕی دژی ئەندامانی داعشدا، بەهۆی کاریگەریی گەورەیانەوە لە شەڕی موسڵدا".\nوتیشی: "لەو شەڕەدا چەندین ئامرازی فشارمان بەکارهێنا، بەرچاوترینیان بەگەڕخستنی وێستگەیەکی رادیۆیی بوو کە شەپۆلی بڵاوکردنەوەی دەگەیشتە موسڵ و دەوروبەری."\nهه‌روه‌ها وتی هێزەکانی عێراق دواتر لە خەڵکی موسڵەوە زانییان کە وێستگەکە ئەندامانی داعشی توڕەکردووه و "ویستویانە شوێنەکەی بزانن و بەئامانجی بگرن".\nوتیشی: "لە بەرەی شەڕدا، لەڕێی بڵندگۆوە پەیوەندیمان دەکرد و پەیاممان دەنارد بە دووریی شەش کیلۆمەتر،" کە بووە هۆی لەرزاندنی ورەی ئەندامانی داعش و وایکرد هەندێکیان ریزەکانیان جێبهێڵن و خۆیان بدەن بەدەستەوە یان هەوڵبدەن هەڵبێن.\nسەبری وتی ئەو نامیلکانەی لەڕێی فڕۆکەوە بەردەدرانەوە رۆڵێکی گرنگیان هەبوو لە دڵنیاکردنەوەی دانێشتوان و ئاراستەکردنیاندا بەرەو رێچکە و شوێنی سەلامەت.\nوتیشی: "ئەم سەرکەوتنە لە دانانی کاریگەریدا هاندەرمان دەبێت تا سەرنجی زیاتر بدەینە لایەنی دەروونیی شەڕەکە." ئاماژەشی دا بە رۆڵی گرنگی راهێنان لەم پرۆسەیەدا.


شەهرام نازری و سەدیق تەعریف مانیان لە خواردن گرت\n19:06 - 14 رەزبەر 2714\nئاژانسی کوردپا: دوو کەس لە هونەرمەندە بەرجستە و ناسراوەکانی کوردستان تێکەڵ بە کۆڕی مانگرتوانی پشتیوانی خەڵکی کۆبانی بوون.\nبەپێی راپۆرتی ئاژانسی هەواڵدەریی کوردپا، لەمڕۆ دووشەممەوە شەهرام نازری و سەدیق تەعریف، دوو هونەرمەندی بواری مۆسیقا، بە مەبەستی پشتیوانی کردن لە خەڵکی کۆبانی لە کوردستانی سووریا، مانیان لە خواردن گرت.\nپێشتریش زیاتر لە ١٤ کەسایەتیی فەرهەنگی، سیاسی و مافناسیی کورد و ئێرانی وەک نەسرین ستوودە، فەریبورز رەئیس دانا، قوتبەدین سادقی و فەردین کەمانگەر دەستیان دابوویە مانگرتن.\nکەمپیەنی \_"با کۆبانی بەتەنیا جێ نەهێڵین\_"، لە بەیاننامەی ژمارە ٤ی خۆیدا بڵاوی کردەوە، دوو مامۆستای ناسراو و بەناوبانگی مۆسیقا و گۆرانی، شەهرام نازری و سەدیق تەعریف، وێڕای دەربڕینی پشتیونایی خۆیان لە وکەمپەینە، مانیشیان لە خواردن گرت.\nمانگرتنی سەمبولیکی ئەو کەسایەتییانە، لەمڕۆوە هەتا کۆتایی رۆژی چوارشەممە، رێکەوتی ١٦ رەزبەر بەردەوام دەبێت.\nکەمپەینی پشتیوانی لە خەڵکی کۆبانی بە دەستپێشخەریی چالاکانی سیاسی، فەرهەنگی، مەدەنی و مافی مرۆڤ، رێکەوتی ١١ی رەزبەر وەرێخرا .


وەک پێداچوونەوەی ١٤:٥٢، ١٨ی تشرینی یەکەمی ٢٠٠٩ (بینینی سەرچاوە)\nوەک پێداچوونەوەی ٠٩:٢٩، ٢٣ی تشرینی یەکەمی ٢٠٠٩ (بینینی سەرچاوە)\nھێڵی ٤٣٥: ھێڵی ٤٣٥:\n* <tt>text</tt> - خانەیەکی تاک هێڵییە بەکاردێت لەکاتی داغڵکردنی ناو، تێپەڕەوشە، ئیمەیل...\n* <tt>password</tt> - بەهەمان شێوەی <tt>text</tt> بەڵام لەکاتی نووسینی تێپەڕەوشەدا بەکاردێت تا وشەکان بشاردرێنەوە.\n* <tt>file</tt> - بۆ بارکردنی پەڕگەیەک لە کۆمپیوتەری بەکارهێنەرەوە، وەک لە uploader ـەکاندا.\n* <tt>submit</tt> - دوگمەیەکە لە فۆڕمەکەدا بەکاردێت لە ناردنی زانیارییەکانی نێو فۆڕمەکە.\n* <tt>reset</tt> - بەکاردێت بۆ بەتاڵکردنەوەی ئەو زانیارییانەی بەکارهێنەر لەنێو فۆڕمەکەدا نووسیویەتی.\n* <tt>checkbox</tt> - بەکاردێت لە هەڵبژاردندا. کاتێک چەند هەڵبژاردنێک دیاری کراوە و بەکارهێنەر دەتوانێ زیاد لە دانەیەک هەڵبژێرێت.\n* <tt>radio</tt> - بەکاردێت لە هەڵبژاردندا. کاتێک چەند هەڵبژاردنێک دیاری کراوە و بەکارهێنەر دەتوانێ تەنها یەکێک هەڵبژێرێت.\nوەک پێداچوونەوەی ٠٩:٢٩، ٢٣ی تشرینی یەکەمی ٢٠٠٩\nوەرگیراو لە «https://chawg.org/w/index.php?title=HTML&oldid=1327»\nئەم پەڕەیە دواجار لە ٠٩:٢٩ی ٢٣ی تشرینی یەکەمی ٢٠٠٩ نوێ کراوەتەوە.


پیاوه بچکۆلانه‌کان …. پۆڵا سه‌عید – Denegkan\nپیاوه بچکۆلانه‌کان …. پۆڵا سه‌عید\nbyپۆڵا\tApril 25, 2011\tگشتی\nپێته‌ر سلۆته‌ردایک له په‌ڕتووکی “تۆ ده‌بێت ژیانت بگۆڕیت”دا ده‌ڵێ: ئه‌گه‌ر تۆ جیهانت پێناگۆڕدرێت، ئه‌وا خۆت بگۆڕه. پرسیار لێره‌دا ئه‌وه‌یه مرۆڤ چلۆن توانای خۆگۆڕیینی تێدا دروستده‌بێت؟ به‌شێکی گه‌وره‌ی تاکی کورد پێیانوایه له‌سه‌ر ڕێگای نیشتیمان گۆڕییندان، لێ پرسیار له‌ناو ئه‌م پرسیاره‌دا دیسانه‌وه بریتییه له چلۆن گۆڕیینێک؟ ئه‌م تاکانه نه توانای گۆڕیینێکی ئیدیاڵیی ڕیالیستیانه‌یان هه‌یه، نه درک به‌وه‌ش ده‌که‌ن، که وه‌ک پێویستییه‌کی بنچینه‌یی له‌پێش نیشتیماندا خودی خۆیان پێویستیان به گۆڕیینی خۆیان و ژیانیانه. ئه‌وه‌ی ماوه‌یه‌کی درێژه من له شه‌قامی کوردییدا ده‌یبینم بێجگه له ڕادیکاڵیه‌تێکی ڕاست، بێجگه له نه‌توانینی گۆڕیینی نیشتیمان، بێجگه له نه‌بوونی توانای گۆڕیینی خود هیچ شتێکی تر نییه. بۆچیی تاکی کورد چ له بۆشاییدا ده‌سوڕێته‌وه و چ زه‌میینیش له‌ژێر پێیدا نه‌ماوه؟ وه‌ڵام: چونکه هه‌تا بێت بچووک و بچووکتر ده‌بێته‌وه. شه‌قامی کوردیی پڕه له پیاوی بچووک، سه‌کۆی سیاسیی کورد پڕه له پیاوی بچووک، پیاوانگه‌لێکی بچووک، که درک به بچووکیی خۆیان ناکه‌ن و ده‌شترسن له‌وه‌ی، که بزانن.\nهه‌موو تاکێک له بچووکییه‌وه ده‌ست پێده‌کات، مرۆڤی بچووک کاتێک گه‌وره ده‌بێت، که درک به شوێنه لاوازه‌کانی خۆی ده‌کات. مرۆڤه گه‌وره‌کان چیدی نایانه‌وێت به بچووکیی بمێننه‌وه، پیاوه گه‌وره‌کان کاریان له بچووکیی خۆیاندا کردووه و ده‌که‌ن، بچووکه‌کانیش نه ئاماده‌ی بینینی خاڵه لاوازه‌کانی خۆیانن و نه ئاماده‌شن بگۆڕێن. با من لێره‌دا وه‌ک ڤیلهێلم ڕایش له بچووکیی خۆمه‌وه ده‌ستپێبکه‌م. من ساڵانێکی درێژ به هه‌ڵه دوای بۆچوونی خه‌ڵکانێک که‌وتبووم نه‌ک هی خۆم، ساڵانێکی درێژ خه‌ڵکییم تاوانبار ده‌کرد، سیاسییه‌کان، ڕۆشنبیره‌کان. ساڵانێکی درێژ فڵان سه‌رۆک، فڵان سه‌ردارم به سه‌رۆک و سه‌ردارێکی زۆردار، دیکتاتۆر …هتد. ده‌زانیی، پێموابوو، که هۆکاری نابه‌خته‌وه‌ریی من ئه‌وانن، هۆکاری نه‌بوونی ئازادیی له ژیانم و ژیانی کۆمه‌ڵدا ئه‌وانن. من له ستالین و هیتله‌ر و سه‌ددامه‌وه ته‌ماشای ئه‌مانم ده‌کرد، لێ هه‌روه‌کوو چلۆن هۆکاری نه‌بوونی ئازادیی له تاکه‌کانی ئه‌ڵمان، ڕووس، کورد و عه‌ره‌بدا هیتله‌ر، ستالین و سه‌ددام حسین نه‌بوو، به‌ڵکوو خودی تاک خۆی بوو، ئاوهاش هۆکاری نه‌بوونی ئازادیی، به‌خته‌وه‌ریی، ژیان له ژیانی ڕۆژانه‌دا، دیموکراسیی …هتد. نه مه‌سعود بارزانییه نه جه‌لال تاڵه‌بانیی، به‌ڵکوو خودی تاکی کورد خۆیه‌تی. هه‌ڵسوڕێنه‌ری کۆیله‌کردنم خودی خۆمم و هیچ که‌سی تر، گه‌وره‌ییی له درککردن به‌م ڕاستییه‌دایه، ئیدی لێره‌وه مرۆڤی بچووک، پیاوی بچووک هه‌ست به بچووکیی خۆی ده‌کات و هه‌وڵی گۆڕیینی خۆی ده‌دات. تاک لێره‌دا ئه‌گه‌ر توانای گۆڕیینی باشووری کوردستانیشی نه‌بێت ئه‌وا لانیکه‌م توانای گۆڕیینی خۆی هه‌یه، ئیدی تاک لێره‌وه ده‌ست به گۆڕیینی ژیانی خۆی ده‌کات، له بچووکییه‌وه بۆ گه‌وره‌یی، له نابه‌خته‌وه‌رییه‌وه بۆ به‌خته‌وه‌ریی. گه‌وره‌ییی له پێزانینی به‌های خوددایه نه‌ک له سیاسییه‌کدا، کۆی گه‌وره‌ی پیاوه بچووکه‌کان پیاوه گه‌وره‌کانی وه‌ک “هیتله‌ر، ستالین، مۆسۆلۆنیی، سه‌ددام حسین” به‌رهه‌مدێنن. پیاوه بچووکه‌کانی ناو پیاوه بچووکه‌کان هیتله‌ر و ستالین پاشاکان باشتر له نیچه و فرۆید و کانت ده‌ناسن. تاکی کوردی بچووک هاووڵاتییه‌کی ساده و ساکار بێت یان سیاسییه‌کی گه‌وره‌ی خاوه‌ن ده‌سته‌ڵاتی گه‌وره هیچ له باسه‌که ناگۆڕێت. ئه‌و تاکه‌شی، که هه‌وڵ بۆ ئازادکردنی نیشتیمان و پیاوه بچووکه‌کانی ده‌دات، ده‌بێت تاکێک بێت، که پیاوه بچکۆلانه‌که‌ی ناو خودی خۆی ناسیبێت. که له بچووکییه‌وه ده‌ستیپێکردبێت، ئه‌گه‌ر نا ئه‌وا به دڵنیاییه‌وه یان ئه‌وه‌تا هێشتا کۆیله‌ی چه‌ند که‌سێکه یان لانیکه‌م یه‌کێک له په‌ته‌کانی ملی خۆی نه‌بینیوه و هێشتا “که‌سێک، ئیدیۆلۆگییه‌ک، سیاسه‌تێک” به‌دوای خۆیدا ڕایده‌کێشێت. تاکی کورد هه‌تاوه‌کوو پیاوه بچکۆلانه‌که‌ی ناو خۆی نه‌ناسێت ناتوانێت ببێته ڕابه‌ری ئازادیی، چونکه ئه‌و پیاوه بچکۆلانه‌یه هانیده‌دات، که خۆی ئازاد بکات، ئه‌و چیدی نایه‌وێت کۆیله و پیاوی بچووک بێت، به‌ڵام ئه‌م تاکه ڕابه‌ره هه‌رئاوها ئاسان بۆی ناچێته‌سه‌ر. تاک ده‌ترسێت له پیاوه بچکۆلانه‌کان، ده‌ترسێت له‌وه‌ی، که هانیانبدات بۆ ئازادیی، ده‌ترسێت له‌وه‌ی، که پیاوه بچکۆلانه‌کان ئه‌م له‌ناو ئه‌واندا و ئه‌وانیش له‌ناو ئه‌مدا به‌دی بکه‌ن، به‌شێوه‌یه‌ک، که پیاوه بچکۆلانه‌کان تاکی ڕابه‌ری ئازادیی له‌ناو خۆیاندا بکووژن و خۆشیان له‌ناو تاکی ڕابه‌ری ئازادییدا بکووژن، ئیدی له‌وه به‌دواوه هیچ هێزێک توانای ڕزگارکردنی هیچکامیانی نه‌بێت. هه‌ربۆیه ڕزگارکه‌ری ئه‌م پیاوه بچکۆلانانه هیچ ڕابه‌رێکی ئازادیی نین، به‌ڵکوو خودی پیاوه بچکۆلانه‌کان خۆیانن. ئه‌وان ده‌بێت خودی خۆیان، خۆیان ڕزگاربکه‌ن. ڕاستیی ڕاسته‌قینه‌ی کۆیلایه‌تیی ئه‌وه‌یه، که هه‌ڵسوڕێنه‌ری کۆیلایه‌تیی له‌ناو خودی تاک خۆیدایه نه‌ک له‌ناو سیاسیی و سه‌رۆکه‌کاندا. خه‌تاباری گه‌وره و سه‌ره‌کیی کۆیله‌بوونی تاک خودی خۆیه‌تی و هیچ که‌سێکی تر. بچووکیی پیاوه بچکۆلانه‌کان له‌وه‌دایه، که ئاماده نین، پیاوه بچکۆلانه‌که‌ی ناو خۆیان ببینن و هه‌میشه هۆکاری خراپی شێوازی بوون و ژیانیان له ده‌ره‌وه‌ی خۆیاندا ده‌بینن نه‌ک له‌ناو خۆیاندا، هه‌میشه خه‌ڵکانێکی تر تاوانبار ده‌که‌ن نه‌ک خودی خۆیان.\nله‌م نیشتیمانه هه‌تککراوه‌ی ئێمه‌دا، ژماره‌ی پیاوه بچکۆلانه‌کان سه‌د هێنده‌ی پیاوه گه‌وره‌کانن. پیاوه بچکۆلانه‌کانی ئێمه سیاسییه‌کانن، ڕۆشنبیره‌کانن، نووسه‌ره‌کانن، فه‌یله‌سووفه‌کانن. هاووڵاتییه‌کی ساده‌ی بچووک شانسێکی گه‌وره‌ی هه‌یه، که ڕۆژێک له ڕۆژان ببێته پیاوێکی گه‌وره، ژنێکی گه‌وره، لێبه‌ڵێ ئه‌م سیاسیی و ڕۆشنبیر و نووسه‌ر و فه‌یله‌سووفانه‌ی، که من له دووره‌وه ته‌ماشایان ده‌که‌م، به‌و شانسه ناگه‌ن. ئه‌م پیاوه بچووکانه، که کۆیه‌کی گه‌وره‌یان له خۆیان پێکهێناوه، ڕۆژانێک خاوه‌نی پۆستی گه‌وره‌ی وه‌زاره‌ت، پارت، پارێزگار، ئاسایش، هه‌نووکه له په‌رله‌مان و بنکه ڕۆشنبیریی و میدیاکاندا ده‌ژیین، ئه‌مانه له‌وێدا ده‌مێننه‌وه له شوێنی جارانی خۆیاندا، له چه‌قیی پیساییدا، درێژه به ژیانی لومپێن له کۆمه‌ڵگایه‌کی سۆسیالیستیی، ئیسلامیی، فاشیستدا ده‌ده‌ن. ده‌ژیین له‌ناو دیوانێکدا، که زه‌ویی و سه‌قف و دیواره‌کانی به شیاکه سواغدراوه، لێ ئه‌م کۆ گه‌وره‌یه له پیاوه بچکۆلانه‌کان شانازیی به خۆیان و به‌وه‌وه ده‌که‌ن، که به‌رهه‌میانهێناوه، ئه‌مانه ته‌نها خه‌وشی فه‌رمانڕه‌وایه‌تییان به‌سه هه‌تاوه‌کوو جه‌نگێکی تر لایانده‌بات، هه‌تا ڕووخانێکی تر و هاتنی ئاغایه‌کی تر. ئه‌و پیاوه بچکۆلانانه‌ی، که درک به هه‌بوونی پیاوه بچکۆلانه‌که‌ی ناو خۆیان ده‌که‌ن و ئاماده نین مامه‌ڵه بکه‌ن، ئه‌وانه‌ن، که نایانه‌وێت خۆیان بده‌نه ده‌ست پیاوه بچکۆلانه‌که‌ی ناو خۆیان، چونکه نایانه‌وێت ڕاستیی ڕاسته‌قینه له‌سه‌ر خۆیان ببیستن، ئه‌و پیاوه بچکۆلانانه ئه‌گه‌ر سیاسیین، سه‌رۆکن، ڕۆشنبیرن، فه‌یله‌سووفن ده‌یانه‌وێت وه‌ک پیاوێکی بچکۆلانه‌ی گه‌وره بمێننه‌وه. ڕاستیی ڕاسته‌قینه‌ی بوونی تاک وا له‌ناو درککردن به پیاوه بچکۆلانه‌که‌ی ناو خوددا، گه‌وره‌یی تاک وا له‌ناو پیاوه بچکۆلانه‌که‌ی خوددا نه‌ک له پۆست و سه‌رۆکایه‌تیی و سه‌رمایه‌دا. پیاوه بچکۆلانه‌که‌ی ناو خود تاک گه‌وره ده‌کات، که دوای مه‌رگیشی درێژه به ژیانی ناوه‌که‌ی ده‌دات، تاک له‌دوای مه‌رگی له‌ناو ناوه‌که‌یدا درێژه به ژیان له‌ناو شانازیی و شکۆی کرده، به‌رهه‌م و وته‌کانیدا ده‌دات.\nڕادیکاڵانه‌تر دیوێکی تری پیاوه بچکۆلانه‌کان، بریتییه له‌وه‌ی، که پیاوه بچکۆلانه‌کان هه‌میشه قوربانین. له نیشتیمانی ئێمه‌دا کام ڕۆژ هه‌یه له ده‌می سیاسییه‌که‌وه، سه‌رۆکێکه‌وه، ڕۆشنبیرێکه‌وه، شاعیرێکه‌وه، فه‌یله‌سووفێکه‌وه به تاک نه‌گووترێت پیاوی بچووک؟ (تێبینی: مۆدێلێکی نوێ له‌ناو ئێمه‌ی کورد له باشووردا بریتییه له “ناسک و هه‌ست ناسک”، سیاسییه‌کان، سه‌رۆکه‌کان، ڕۆشنبیره‌کان به تاک ده‌ڵێن: که‌سێکی ناسک و هه‌ست ناسکه. واتای ڕاسته‌قینه‌ی ئه‌م ڕسته‌یه زۆر بێچاو و ڕووانه بریتییه له: پیاوی بچووک.). وه‌ک ڤیلهێلم ڕایش ده‌ڵێ: ناوت ده‌نێن پیاوی بچووک و به‌د. ئه‌م ناوه تۆ خۆت له خۆت نه‌ناوه، به‌ڵکوو سه‌رۆک و پیاوانی ده‌وڵه‌ت و فه‌یله‌سووفه‌کان لێیان ناویت. ئه‌م سه‌رۆک و سیاسیی و فه‌یله‌سووفانه ئاینده‌ت پێده‌ده‌ن، لێبه‌ڵێ هه‌رگیز پرسیار له ڕابردووت ناکه‌ن. تۆ میراتی ڕابردوویه‌کی تۆقێنه‌ریت. لێره‌وه من پێتده‌ڵێم پیاوی بچووک ئه‌و زه‌میینه‌ی ژێر پێت به دینامیت کێڵڕاوه، سیاسیی و سه‌رۆک و فه‌یله‌سووفه‌کان ئاینده‌ت ده‌ده‌نێ و ناویان ناوه ئازادیی، ڕۆژێک دادێت زه‌میین له‌ژێر پێتدا نامێنێت، به قیژه‌ی ترسناکه‌وه ڕۆده‌چیت به‌ناو هیچدا بێئه‌وه‌ی هیچ زرمه‌یه‌ک نیشانه‌ی که‌وتنه سه‌رزه‌وییت بێت. ئه‌ی پیاوی بچووک دوای پیاوه بچکۆلانه‌که‌ی ناو خۆت بکه‌وه، گوێ له پیاوه بچکۆلانه‌که‌ی ناو خۆت بگره. به‌رده‌کانی ده‌ستت فڕێبده و ده‌ستبکه به خاوێنکردنه‌وه‌ی زه‌میین له دینامیتی ڕق و تۆڵه و ده‌سته‌ڵات. ڕایش ده‌ڵێ: پیاوی گه‌وره ده‌زانێت که‌ی و چلۆن ئه‌و پیاوێکی بچکۆلانه‌یه، لێ پیاوی بچووک نازانێت، که ئه‌و بچووکه و ده‌شترسێت له‌وه‌ی، که بزانێت.\nPrevious چاوپێکەوتنێک لەگەڵ کۆندەلیزا ڕایس وەزیری پێشووی دەرەوەی ئەمریکا\nNext رونان و داپلۆسین و رفاندنی خۆپیشانده‌ران چاره‌سه‌ری ده‌ردی ده‌سه‌لات ناکات


نرخەکانی گالەکسی Note 10 و +Note 10 ئاشکرا کران – کەی ئای تی ئێن\nسامسۆنگ 13, ته‌مموز 2019\nکەمتر لە مانگێکمان ماوە بۆ بەستنی کۆنگرەی Unpacked لە لایەن سامسۆنگەوە بۆ نمایشکردنی مۆبایلی گالەکسی Note 10. بەڵام تاوەکو ئێستا دزەپێکردنی زانیارییەکانی مۆبایلەکە بەردەوامییان هەیە. زانیارییە دزەپێکراوەکانی ئەمجارە نرخەکانی مۆبایلە نوێیەکەی سامسۆنگ لەخۆ دەگرن.\nڕۆژنامەنووسی بەناوبانگی پێگەی WinFuture بە ناوی Roland Quandt ڕایگەیاند کە نرخی مۆبایلی گالەکسی Note 10 لە ئەوروپا لە 999€ (1,126$) ـەوە دەست پێدەکات. هەروەها نرخی مۆبایلی گالەکسی +Note 10 کە قەبارە گەورەترە لە گالەکسی Note 10، لە ئەوروپا لە 1,149€ (1,295$) ـەوە دەستپێدەکات. ئەوەی جێگای ئاماژە پێکردنە، ئەم نرخانە تایبەتن بە بیرگەی 256 گێگابایتی مۆبایلەکە و نرخی بژاردەی بیرگەکانی دیکە زیاتر دەبن.\nئاساییە ئەگەر کۆتا نرخی مۆبایلەکە لە کاتی ڕاگەیاندنیدا لە لایەن سامسۆنگەوە گۆڕانکاری تێدا بکرێت، چونکە زۆرێک لە فرۆشیارەکان بە دڵنیاییەوە نرخی جیاواز بۆ مامەڵەی فرۆشتنی مۆبایلەکە دیاری دەکەن.\nچاوەڕوان دەکرێت مۆبایلی گالەکسی Note 10 پڕۆسێسەری Exynos 9820 یاخود Snapdragon 855 ـی لەسەر جێگیر ببێت، لە پشتەوە خاوەن 3 کامێرا و لە پێشەوەش خاوەن کامێرایەک بێت. چاوەڕوان ناکرێت مۆبایلەکە خاوەن دەرچەی بیستۆکی 3.5 میلیمەتری و دوگمەی تایبەت بە یاریدەدەری دەنگی Bixby ببێت.\nوا بڕیارە سامسۆنگ لە ڕێکەوتی 7 ـی مانگی داهاتوودا و لە کۆنگرەیەکی تایبەتدا، مۆبایلی گالەکسی Note 10 و چەند بەرهەمێکی دیکەی خۆی نمایش بکات.\nتاگەکان Galaxy Note 10 Samsung Unpacked 2019 زانیاری دزەپێکراو سامسۆنگ گالەکسی نۆت ١٠


نوێنەری تایبەتی ئەمەریکا بۆ ئەفغانستان وتی دانوستانەکانی ئاشتی لەگەڵ تاڵیباندا بەمزووانە ئەنجام دەدرێت، بەڵام ئەگەر تاڵیبان بەردەوام بێت لە شەڕکردن ئەوا هێزەکانی ئەمەریکا یارمەتی هێزەکانی ئەفغانستان دەدەن لە جەنگدا.\nدانوستانەکانی ئاشتی نێوان تاڵیبان و بەرپرسانی ئەمەریکی گەیشتە ڕێگەیەکی داخراو، ئەمەش دوای ئەوەی هەفتەی ڕابردوو تاڵیبان خولی چوارەمی دانوستانەکانی هەڵوەشاندەوە و ڕەتی کردەوە حکومەتی ئەفغانستان بەشداری دانوستانەکان بکات.\nتاڵیبان هەڕەشەی کشانەوەی لە دانوستانەکان کرد ئەگەر ئەمەریکا سووربێت لەسەر مانەوەی هێزە بیانییەکان لە ئەفغانستاندا، داوای سەرەکی تاڵیبان بۆ کۆتای هێنان بە جەنگ، کشانەوەی هەموو هێزە بیانییەکانە لە ئەفغانستان.\nئەم هەڕەشەیەی تاڵیبانیش چەند کاتژمێرێک دوای گەیشتنی نوێنەری تایبەتی ئەمەریکا بۆ ئەفغانستان زەڵمای خەلیلزاد هات بۆ وڵاتەکە دوای ئەوەی لەگەڵ بەرپرسانی هیندستان و چین و ئیماڕاتدا کۆبۆوە بۆ گفتوگۆکردن لەسەر پڕۆسەی ئاشتی.\nخەلیلزاد لە کابوڵ بە ڕۆژنامەنووسانی وت " ئەگەر تاڵیبان بیەوێت قسە بکەین ئەوا دەتوانین قسە بکەین، ئەگەر بیانەوێت شەڕ بکەین ئەوا دەتوانین شەڕ بکەین."\nخەلیلزاد وتی " هیوادارین تاڵیبان بیەوێت بگات بە ئاشتی. بەڵام ئەگەر دانوستانیان هەڵنەبژارد و بەردەوام بوون لە شەڕ کردن ئەوا ئەمەریکا لەپاڵ گەلی ئەفغانی و حکومەتی ئەفغانستاندا دەوەستێت و پشتیوانیان لێدەکات."


سائیرون: نایەڵین فەیاز ببێتە وەزیری ناوخۆ – تۆڕی میدیایی خەڵک\nسائیرون: نایەڵین فەیاز ببێتە وەزیری ناوخۆ\n2018/12/24 - 3:57 PM\nپەرلەمانتارێكی هاوپەیمانی سائیرون دەڵێت، هاوپەیمانییەكەی نایەڵێت، فالح فەیاز پۆستی وەزیری ناوخۆ وەربگرێت.\nجەمال فاخر، پەرلەمانتاری هاوپەیمانی سائیرون لە پەرلەمانی عیراق، لە لێدوانێكی رۆژنامەوانیدا رایگەیاندووە”هاوپەیمانی بنیاتنان، داوایەكی پێشكەش كردووە، تا لە دانیشتنەكەی پەرلەماندا، دەنگ لەسەر فالح فەیاز بدرێت بۆ وەزیری ناوخۆ”.\nبە وتەی فاخر”ئێمە لە سائیرون، دەنگ لەسەر هیچ كاندیدێكی حزبی نادەین، چونكە مەرج و رێكەوتنەكەمان لەسەر ئەوە بووە كە نابێت كاندیدەكان حزبی بن”.\nنیوەڕۆی ئەمڕۆ دوو شەممە، پەرلەمانی عیراق دانیشتنی 23ی خولی ئێستای سازكرد بەسەرۆكایەتی محەمەد حەلبوسی و ئامادەبونی 251 پەرلەمانتار، وابڕیاریشە تێیدا پاشماوی كابینە وەزارییەكە تەواوبكرێت.\nپەرلەمانی عێراقحكومەتی عیراقسائیرونعادل عەبدول مەهدیعيراقهاوپەیمانی بنیاتنان\nپۆلیسی سلێمانی ئاماری كاروچالاكییەكانی بڵاوكردەوە


ANF | هاوکاریی پەدەکە – تورکیا بووە رۆژەڤی میدیاکانی فەرەنسا\nرۆژنامەی وێست – فرانس (Ouest-France) باسی لە هێرشە داگیرکەرییەکانی دەوڵەتى تورک بۆ سەر باشووری کوردستان و جموجوڵی پەدەکە و هەروەها گوشارەکانیان بۆ سەر گەل کرد.\nسێشه‌ممه, 24 Nov 2020, 12:58\nهەواڵێک لەلایەن سیلڤانیا مارکادیر لەو رۆژنامەیەدا بڵاوکرایەوە و تیایدا راگەیاندراوە، هاووڵاتییانی مەدەنی باجی ئەو "شەڕە چەپەڵ" دەدەن.\nلە هێرشی مووشەکیدا ٣ برازای بریندار بوون\nدانیشتویەکی گوندی مێرگێ رەش لە ناوچەى برادۆستی سیدەکان بە ناوی سلێمان باسی ئەوەی بۆ رۆژنامەکە کردووە، کە ناچارکراون هاوینی رابردوو گوندەکەیان چۆڵ بکەن و وتی، "بە یەکەم هێرشی مووشەکی ئاگر بەربوویەوە باخ و باچخەکەمان و برازاکانم هەوڵیاندا ئاگرەکە بکوژێننەوە، بەڵام لە هێرشی دووەمدا بە مووشەک هەر ٣ برازاکەم بریندار بوون. قاچی یەکێکیان پڕی. ئێمە هەموو شتێکی خۆمان لە دەستدا".\nسلێمان رایگەیاند، هێرشەکە کاریگەرییەکی زۆری لەسەر دروستکردوون و جارێکیتر ناتوانن بگەڕێنەوە گوندی مێرگێ رەش و گوندەکە بە تەواوی چۆڵکراوە.\nهەزاران کەس وەک سلێمان ناچار بوون ماڵی خۆیان لە ناوچە شاخاوییەکان چۆڵ بکەن.\n"لە کاتی هێرشەکەدا یەک پەکەکەیی لە ناوچەیەدا نەبوو"\nرۆژنامەکە بڵاویکردووەتەوە "سەرۆک کۆمار رەجەب تەیب ئەردۆغان سوود لە گێژاوی سوریا وەردەگرێت و ئۆپراسیۆن لە دژی بارەگاکانی پەکەکەی زیاد کردووە". ئەوەشی دەستنیشان کردووە، کە بە فڕۆکەى بێفڕۆکەوان و بە تایبەتی هێرش دەکرێتە سەر هاووڵاتییانی مەدەنی.\nخۆشەوی برازای سلێمان دەڵێت، "ئەو رۆژەی هێرشکرایە سەر مێرگێ رەش یەک شەڕڤانیش لەوێ نەبوو. پەکەکە لە ماڵەکانی ئێمەوە دوورن و لە ناو دارستانەکاندا دەمێننەوە".\nبرا بریندارەکانی نیگەرانن\nخۆشەوی ناچاربووە لەگەڵ براکانیدا ماڵەکەى بگوێزێتەوە بۆ شاری سۆران و لەوێ بە خێرایی خانوویەکیان بۆ خۆیان دروستکردووە. هەر دوو براکەى کەمئەندام بوون و نیگەرانی داهاتووی خۆیانن و وتی، "بۆ کردنەوەى خانووەکەمان قەرزمان کردووە. ئێمە ناتوانین منداڵەکانمان بنێرین بۆ خوێندنگە. حکومەت (حکومەتی هەرێمی کوردستان) هیچ جۆرە هاوکارییەکی نەکردووین".\nسوپای تورک پشتی بەوە قایمە کە سزا نادرێت، بۆیە هێرش دەکات\nرۆژنامەکە باسی ئەوەیکردووە، سوپای تورک پشتی بەوە قایمە کە سزا نادرێت، بۆیە هێرش دەکات. باسی ئەوەشیکردووە، لە ناوچەى برادۆست شوانێک بەهۆی هێرشی سەربازانی تورکەوە بریندار بووە. سەربازانی تورک هێرش دەکەنە سەر مەڕ و ماڵات و هەموو شتێکی نزیک ئەو بنکانەى کە لەو ناوچەیەدا دروستیان کردوون.\nبنەماڵەیەک لە ناوبرا، هیچ لێکۆڵینەوەیەکی لەبارەوە نەکرا\nدانیشتوانی سیدەکان بە رۆژنامەکەیان راگەیاندووە، "ساڵی پار بنەماڵەیەکی پێکهاتوو لە ٢٠ کۆچەر، بوونە ئامانجی هێرشی ئاسمانیی دەوڵەتی تورک، بەڵام هیچ لێکۆڵینەوەیەک لەبارەى ئەو هێرشەوە ئەنجام نەدرا".\nلە ساڵی ٢٠١٥ەوە بەلانیکەمەوە ٩٧ هاووڵاتی لە بۆردومانەکاندا کوژراون\nبەپێی ئامارەکانی رێکخراوی تیمەکانی ئاشتیی مەسیحی (سی پی تی – CPT / Christian Peacemaker Teams) بەلانیکەمەوە لە ساڵی ٢٠١٥ەوە ٩٧ کەس بەهۆی هێرشەکانی دەوڵەتی تورکەوە گیانیان لەدەستداوە و نزیکەى ١٠٠ کەسی تریش بریندار بوون. بەپێی ئامارەکانی هەمان رێکخراو، ١٢٦ گوند بە تەواوی چۆڵکراون و هەڕەشە لەسەر ٥٠٠ گوندی تریش هەیە.\nرۆژنامەی وێست – فرانس (Ouest-France) باسی ئەوەشیکردووە، "تورکیا لەو هێرشە چەپەڵانەدا سوود لە جیاوازی و ناکۆکیی نێوان کوردیش وەردەگرێت و لەو چوارچێوەیەدا ئەنقەرە بڕوای بە پارتی دیموکراتی کوردستان (پەدەکە) هەیە".\nدەیان کەس، کە رەخنەیان لە پەدەکە گرتبوو دەستگیرکران\nچالاکوانێکی گەنج کە ناوی خۆی ئاشکرا نەکردووە، رایگەیاندووە، دەیان کەسی ئۆپۆزسیۆن و ناڕازی، کە هاوکاریی پارتی دیموکراتی کوردستان (پەدەکە) بۆ دەوڵەتی تورک-یان ئیدانە دەکرد و رەخنەیان لێدەگرت، لەلایەن دەسەڵاتی پەدەکەوە دەستگیرکراون.\nسیاسەتمەدارێکی کوردیش بە رۆژنامەکەی راگەیاندووە، پەدەکە هەوڵ دەدات رێگای پەکەکە لە چەمانکێی گارە بگرێت و بەو هۆیەوە لە سەرەتای مانگی تشرینی یەکەمەوە دوای ٢٥ ساڵ و بۆ یەکەمجار لەو ناوچەیەدا قەیرانێکی چەکداری دروستبوو.\nجە هەڵەبجە سەدان مۆتۆڕ سکلیتێ دلێنەبریێ\nبەهۆی گوشارەکانەوە دەوڵەتی تورک ناچاربوو گۆکهان گونەشی رفێندراو ئازاد بکات\n"ئێشکگریی ئازادی" لەلایەن دەستەیەک لە گەنجانی ئێشکگرەوە بەردەوامە\nلە عێراق بڕیاری لەسێدارەکانی ٣٤٠ کەس پەسەندکرا\nهاوپەیمانی ئازادی ئەوروپا: پێویستە کۆتایی بە گۆشەگیری بهێنرێت و زیندانیە سیاسیەکان ئازاد بکرێن\nئۆپەڕاسیۆنی قڕکردنی سیاسی؛ لە لیجە٧ کەس دەستگیرکران


هێزەکانی سوریای دیموکرات بە پاڵپشتی هێزی تایبەتی لەشکری ئەمەریکا و هێزی ئاسمانی هاوپەیمانێتی نێودەوڵەتی توانیویانە شارۆچکەیەکی گرنگ لە باشوری ڕۆژهەڵاتی شاری ڕەققە لە داعش ڕزگاربکەن.\nشارۆچکەی (ئەلعکیرشی) کە نزیکەی 15 کیلۆمەتر لە شاری ڕەققەوە دورە و ژمارەی دانیشتوانەکەی زیاتر لە 4 هەزار کەسن، ئێوارەی دوێنێ دووشەممە لە لایەن هێزەکانی سوریای دیموکراتەوە کۆنترۆڵ کرا.\nئەم شارۆچکەیە ناوەندێـکی مەشق و ڕاهێنانی داعشی لێبوو بە ناوی ئوسامە بن لادن ڕێبەری پێشووی داعش. لە هاوینی ساڵی 2015 داعش لەو ناوەندەی نزیکەی 200 لە ئەندامانی خۆی کۆمەڵ کوژکرد کە زۆربەیان چیچانی و خەڵکی وڵاتانی ئاسیای ناوەڕاست بوون.\nکۆمەڵەی سوریا بۆ چاودێری مافەکانی مرۆڤ دەڵێت ئەو ئەندامانەی داعش بەنیازبوون بچنە ناو بەرەی نوسرەی سەر بە ئەلقاعیدە، بەڵام ئاشکرابوون و هەموویان کوشتن و تەرمەکانیان فڕێ داونەتە نێو چاڵە قوڵەکەی ناوچەی هوتەی ڕەققەوە.\nلە لایەکی دیکە شەڕ و پـێکدادان لە شاری ڕەققە بەردەوامە و شەوی ڕابردوو شەڕی قورس لە ناوچەی درعیـیەی باشوری ڕۆژئاوای شارەکە ڕوویدا و هاوکات هێزەکانی سوریای دیموکرات توانیویانە زیاتر لە 100 کەسی سیڤیل لەو ناوچەیە ڕزگاربکەن. هەتا ئێستا نزیکەی 30% ی شاری ڕەققە ڕزگارکراوە.


ڕێواس ئەحمەد بانیخێڵانی، ۆتوۆێژ له گه ڵ ده نگى كورده كانى نيشته جي ئه مريكا - VOK Radio\nڕێواس ئەحمەد بانیخێڵانی، ۆتوۆێژ له گه ڵ ده نگى كورده كانى نيشته جي ئه مريكا\n٢١ ي مانگى مارچ ٢٠١٨\nبو رێزگرتن و گرينگى دان به روژى جيهانى ژنان و هه روه ها رێز گرتن له مانگى مارچ وه ك مانگى رێز لينان له چالاك وانانى ژن، ده نگی کورده كانى دانيشتوى ئه مريكا بو ديموكراسى، ئاشتى و ئازادى , به یارمه تی رێکخراوه ی ژنان بو ژیان زنجیره وتو وێژیکی له گه ل نوسه رانی ژنى کورد له هه نده ران به مه به ستی ناساندنی زیاتری ئه وان ده س پی کردوه. له م زه نجيره وتوويژانه دا هه ولمان داوه هاندره سه ركيه كانى سروشتى ، سايكالوژى و كومه لا ياتى كه كاريگه رى بووه له نوستراوه كاني ئه م گروپه له ژنانى ليهاتوى كورد له دونياى ئه ورودا به خه ينه به ر ده س بينه رانى ئه م وتوويژانه.\nله پرسياره كاندا ئيمه هه ولمان داوه له رابوردوى ژيانى نوسه ر، ئه و كه سايه تيه يانه كه كاريگه رى به رچاويان له ژيانى ئه واندا بووه، رولى زه مانى دايكى و هه ره ها كاريگه رى زمانه كانى كه له سه ر ئه وان زور به كورتى زانيارى خر كه ينه وه وه هاوكات رولى بيرو باوه رى فيمينيستى له پيك هاتنى كه سايه تى نوسه ر، ئه زمونه كانيان له مه ر نابه رابه رى و نا ته بايي دژ به وان به هوى ژن بونيان به خينه به ر ده س خوينه رانى ئه م زه نجيره وتوويژانه.\nتكايه یێناسه یێک سه باره ت به خوتان و چونیه تی ژیانتان وه هه ر وه ها ده س پێ کردنتان به نوسینی کتێب بو خوينه رانى ئه م وتوويژانه باس كه ن.\nناوم ڕێواس ئەحمەد بانیخێڵانی، نازناوم: ڕێواس ئەحمەد بانیخێڵانی( ڕێواس جاف)\nلە ساڵی ١٩٥٧ لە شاری قەلعەسالح سەر بە پارێزگای عەمارە لەدایکبووم. ئەو کاتە باوکم نەفی کراوە بۆ ئەو ناوچەیە. لە خێزانێکی نیشتمانپەروەری چەپ پەروەردە بووم. باوکم ئەندامی سەرکردایەتی حزبی شیوعی عیراق بووە. بۆیە ژیانمان پڕبووە لە دەربەدەری و دەردەسەری. لە زۆربەی شارەکانی کوردستان دا ژیاوین.\nپلەی خوێندني ماستەرنامە م لەسەر ئەدەبی ڕووسی لە مۆسکۆ، و ماستەرنامە م لەسەر ئەدەبی فۆلکلۆری کوردیی منداڵان، له ستۆکهۆڵم وه رگرتووه.\nبواری داهێنانم: ڕۆمان و بەرهەمی منداڵان وەرگێڕان\nکورته یه ک سه باره ت به کتێبه که تان بفه رمون . به باوه رى ئيوه تا چ ئاستیک نوسينى كتيب پيوه ندى به ژیانی شه خسی خوتووه بووه يان له ژيانى خوت ئیلهامی گرتوه؟\n• چیرۆکەکانی تۆلستۆی بۆ منداڵان- وەرگێڕان لە ڕووسییەوە.\n• فلیپۆک، تۆلستۆی- وەرگێڕان لە ڕووسییەوە.\n• ژن، ڕۆمان.\n• پرتەوی لێکترازان، ڕۆمان.\n• گوڵچیایی ڕۆحەکان، رۆمان.\n• لە ئامێزم بگرە رۆمان\n• ئاوێنەی ژنێکرۆمان\n• بەرەو کۆمەڵگایەکی بێ توندوتیژی. لێکۆڵینەوەو فاکتە.\n• ٤٥ کتێب بۆ منداڵان بۆ تەمەنی ١-٥، ٦-٩، ٨-١٢\nبۆ منداڵانی تەمەن ١ـ ٥ سال\n• ئەندامانی لەشم\n• رامان چی دەکات؟\n• ڕامان دەکەوێت\n• سیما نایەوێت لە سەر قەعدە دانیشێ\n• سیما چی لەبەردایە.\n• سیما نەخۆشە\n• سیماو ڕامان ژیکەلەن\n• ڕامان خەوی لێ ناکەوێت\nبۆ منداڵانی تەمەن ٥ـ ٨ ساڵ\n• مەیموونەکە برسییەتی\n• ڕامان ددانی دێشێ\n• مەیموون و پشیلەکە شەڕ دەکەن\n• سیما حەزی لە ماتۆڕە\n• سیما و ڕامان لەم هەفتەیەدا چی دەکەن\n• سیما و ڕامان سەردانی دایەگەورە و بابەگەوردە دەکەن\n• سیما خەریک بوو دەستی بسووتێت\n• سیما و ڕامان زەرنەقووتەیەکە بەخێودەکەن\n• خێزانی ئاژەڵ\n• سیما و ڕامان جل دەگۆڕن\nبۆ منداڵانی ٨ـ ١٢ ساڵ\n• من حەزم لە خواردنی سەوزەیە\n• سیما و ڕامان گەورەدەبن\n• جیهانی ڕووک\n• جیهانی باڵندە\n• باخچەی ئاژەڵان\n• سیماو ڕامان حەزیان لە سەوزەیە\n• لەش جۆن کاردەکات\nزنجیرەی چیا ٢\nدلۆ و دیدۆ\nزنجیرەی چیا ٣\nباوکم چوو بۆ ئاسمان\nشاد مۆبیلێکی دەوێت\nمارتین و دووربینەکەی بابەگەورە\nمارتین فێری خوێندنەوە دەبێت\nمن برایەکم دەوێت\nهاندره سه ركييه كان كه كاريگه ريان له سه ر ڕێواس ئەحمەد بانیخێڵانی بووه كه ببیته نوسه ر چييه؟ چ که سیک یارمه ت ده ری نوسینه کانتان بوو؟\nلە سەرەتای نەوەتەکاندا کە دەچوومە کتێبخانەکان ژمارەیەکی زۆری کتێبی منداڵانم دەبینی. ئەمە سەرنجی ڕاکێشام و هەوڵمدەدا چیرۆکی منداڵان نخوێنمەوە.\nلەساڵی ١٩٩٠ کە بوومە دایک یەکم منداڵم بوو، هەر لە مانگەکانی یەکەمەوە هەوڵمدەدا کتێبی بۆ بخوێنمەوە. لێرە بەرهەمی هەمە جۆرە هەیە بۆ منداڵانی پێش یەک ساڵ لە شێوەی نەرم و ڕەنگاوڕەنگ دروستکراون.\nئیتر لەو کاتەوە کەوتمە بیرکردنەوە لە منداڵانی کورد و منداڵێتی خۆم و بێ بەشیمان لەو ئەدەبە مرۆییانە.\nلە کۆتایی نەوەتەکاندا بیرم لە خوێندن کرد لە زانکۆ. هەرچەندە ماستەریسشم لە ئەدەبی ڕووسیدا هەبوو. بەڵام هەردەم حەزم دەکرد لە ڕووی ئەکادیمییەوە شتێک لەسەر ئەدەبی منداڵان بخوێنم.\nلە ١٩٩٩ دەستم بەخوێندن کرد لە زانکۆی ستۆکهۆڵم لە بەشی زانستی ئەدەبیات و بەشی ئەدەبی منداڵانم هەڵبژارد. لەوێوە دەستم کرد بە خویندنەوەی گەلێ سەرچاوە سەبارەت بە چیرۆکی فۆلکلۆری منداڵان و فابێل و چیرۆکی هونەری و هەروا چەندان بەرهەمم لەسەر مێژووی ئەدەبی مندالان و هونەری نووسینی چیرۆک خوێندەوە. لە ٢٠٠١ ماستەرنامەم لەسەر چیرۆکی فۆلکلۆری کوردی بۆ منداڵان نووسی.\nپاش ئەوە لەو باوەڕەدابووم ئەدەبی منداڵان دەبێت تەکانێ بەرەو پێشەوە بدات و منداڵان نزیک بکاتەوە لە جیهانی منداڵێتی خۆیان. لە ئەدەبی منداڵانی جیهانیدا دەمێک بوو ئەرکی مامۆستایەتی و پەنجە ڕاوەشان بەسەرچووبوو.\nنووسین بۆ منداڵان کارێکی ئاسان نییە ، دەتوانم بڵێم گرانترە لە ئەدەبی گەورە ساڵان. لەبەرئەوەی زمان و زهنیەت و تێگەیشتنی منداڵ بەدەوام لە گۆڕیندایە. بۆیە گرنگی دان بە تەمەن زۆر گرنگە لە نووسیندا.\nهەربۆیە لەسەرەتادا بیرم لەوە کردەوە ئەو چیرۆکانەی کە دەینووسم بەپێی تەمەنی منداڵ بێت و گرووپەکان بەپێی تەمەن لە ڕوانگەی تیرۆی گەشەی منداڵ دیاری بکەم. بێگومان بۆ ئەم مەبەستە کەڵکم لە ئەدەبی منداڵانی سوێدی و جیهانی وەرگرت .\nبۆیەکەمین سییەم کتێبم بە پێی تەمەن جیاکردەوە. بۆ سێ تەمەنی جیاواز نووسییومە.\nزنجیرەی چیای ژمارە دوو، دیدۆ و دلۆ بۆ تەمەنی ١ـ ٥\nزنجیرەی چیای سێ بۆ تەمەنی ٥ـ٩ ساڵە\nلە دوو بەش پێکهاتووە ١ـ٥ چاپکراوە\n٥ کتێبی تر لە هەوڵداندام بۆ چاپکردنیان\nبەم شێوەیە دەبنە ٥٠ کتێب بۆ منداڵان و تەمەنە جیاوازەکان\nهەوڵمداوە ئەو بابەتانە هەلببژێرم لە جیهان و ژینگەی منداڵەوە نزیک بێت و منداڵان خۆیانی تێدا بدۆزنەوە ، حەز بکەن کەسێک بۆیان بخوێنێتەوە.\nزمان، بەپێی تەمەن هەوڵمداوە بیر لە گەشە و ژمارەی ئەو وشانە بکەمەوە کە منداڵ لەو تەمەنەدا دەیزانێت. ڕستەکان سادەن و لە هەمان کاتدا هەوڵمداوە منداڵ فێری وشەی نوێ بێت. تا تەمەنەکە گەورەتر دەبێت ڕستەکان لە رووی پێکهاتەوە ئالۆزتردەبن. لە زنجیرەی یەکەمدا کۆمەڵی کتێبی فاکتەم نووسیوە کە سەرچاوەیەکی باشی زانستین بۆ منداڵان.\nمن وەک هەموو کوردێک لەسەرەتاوە هۆنراوەم دەنووسی، بەرهەم و هۆنراوەکانم لەو ڕۆژنامانەدا بڵاودەکردەوە کە لە ناوەڕاستی هەفتاکانەوە لە کوردستان دەردەچوون و لە هەولێریش لە زۆربەی کۆڕو کۆبوونەوە ئەدەبیەکاندا بەشداریم دەکرد. ئەو سەردەمە زیاتر خۆم بە شاعیر دەزانی. وەک ژنە شاعیرێ ناسراوبووم. نووسین لەهەموو بوارەکانی داهێنان زیاتر پەیوەندییەکی ڕاستەوخۆی بە ژیانی تایبەتی نووسەرەکانەوە هەیە. نووسین لای من بە پرۆسەیەکی پچڕپچردا تێپەڕیووە هەروەک چۆن ژیانم تا ئێستاش بریتییە لە زنجیرە دابڕانێکی پچڕپچڕ.\nلە کۆتایی هەفتاکانەوە، لەبەر باری سیاسی و ڕاوەدوونان و گرتنی ئەندامانی حیزبی شیوعی ئەو کات ناچاربووم واز لە خوێندن بێنم و بەرەو سۆڤیەتی جاران بڕۆم. ئەمە باس دەکەم لەبەرئەوەی خوێندن وژیانم لە مۆسکۆ وەرچەرخاندێکی لە ژیانمدا کرد. زمانی ڕووسی و خوێندن لە بەشی ئەدەبیاتی زانکۆی مۆسکۆ دەرگایەکی نوێی بۆ کردمەوە. هەر لەو ماوەیەی کەلە مۆسکۆ بووم، چیرۆکێکی درێژم نووسی کە بڵاوو چاپنەکرا. پاش تەواوکردنی خوێندن گەڕامەوە بۆ ناوچە ئازادکراوەکان. ماوەیەی چوارساڵی پێشمەرگایەتی دابڕانێکی تری لە پرۆسەی نووسیندا دروستکرد. کاری مێدیایی و سیاسی بۆشایی بۆ کاری داهێنان بەجێنەهێشت. لە چەند کورتە چیرۆکێک بەرهەمێکی ئەدەبیم نەبوو.لە کۆتایی هەشتاونۆوە لە سوێد گیرساومەتەوە، یەکەمین سیانزە ساڵی ژیانم زیاتر سەرقاڵی ژیانی خێزانێتی بووم. هەربۆیە لەو ماوەیەدا لەهەندێ وتارو کورتە چیرۆک زیاتر هیچ بەرهەمێکم بڵاونەکردووەتەوە.\nهەندێک جار دەڵێن بۆ ژنی ڕۆمانوووس و نووسەرمان هێندە کەمە، وابزانم ئەو وەڵامە لای منە. بەڵام هەموو کات لەو باوەڕەدام گەر مرۆڤ داهێنەربێت و ملنەدات و ڕۆژێ لە ڕۆژان کراسو کەواکەی لێهەڵدەکات و ئەو حەز و بەهرەیە دەکەوێتەوە کار. هەموو ئەو ئەزموونانەی کەلە ژیانیدا پێیدا تێپەڕیووە دەبێتە کانییەک و لاولاوی بەرهەمەکانی ئاودەدات.\nیەکەمین ڕۆمانم لە ساڵی ٢٠٠٤ بڵاوکردەوە نزیکەی سێ ساڵی ویست تا توانیم تەواوی بکەم. هەندێ جار ماوەیەکی زۆر بوارم نەدەبوو بچمەوە سەری بۆیە کە دەستم پێدەکردەوە بیرم چووبوو لە کوێدا ڕۆمانەکەم بەجێهێشتووە. ناچاردەبووم سەرلەنوێ نووسراوەکە بخوێنمەوە. کاتێ دەستم بە ڕۆمانی ژن کرد بە نیازی چیرۆکێک دەستم بەو کارە کرد. بەڵام هەستمکرد رووداو وکەسەکان تادێت پەلدەکێشن بەرەو چوارچێوەی سترکتوری ڕۆمان دەڕۆیشت. زۆر جار دەڵیم ئەو هێزەی لەزەینمدایەو ئەو هەموو خەمەی لە دڵمدا پەنگی خواردببووە بڕیاری دا ببمە ڕوماننووس. ئێستاش پاش چوار ڕۆمان هەست دەکەم ژیانی من بەبێ ڕۆمان تابلۆیەکی بێ هێل و ڕەنگە.\nڕۆمانی ژن باس لە ژیانی سێ ژن دەکات هەتاو ڕێزان بە مەبەستێکی جیاواز شوویان بە ئەوروپا نشین کرد تا بێنە ئەوروپا، کەچی ژیان ئەو بەهەشتەنەبوو کە ئەوان چاوەڕوانیان دەکرد. شارا لەگەڵ خێزانەکەی هاتە سوێد، بەبێ ویستی خۆی درا بە ئامۆزاکەی تا ئەو ڕاکێشێتە سوێد. ژیانی ئەم سێ ژنە پڕبوو لە ئازارو توندوتیژی و سەرگەردانی. ژیان لە وڵاتێکی ئەوروپایی مانای ململانێیە لەنێوان دوو کولتوور و دوو تێروانین و دوو چارەنووسی سەپێنراو. تەنیا ئەو کەسانەی کە بە قوڵی لە ماناکانی ژیان گەیشتوون خاوەن ئەزموونێکی مۆزایکین دەتوانن لەو ململانێیەدا ژیان ببنەوە. ڕاستە ئەم ڕۆمانە باش لە ژیانی سێ ژنی کورد دەکات لە ئەوروپا بەڵام ڕیشەی کێشەکانیان لە کوردستاندا خاکی داکوتاوە. بێ گەڕانەوە بۆ ژیانی خێزانەکان لە وڵات بەرسەرهاتی ئەم سێ ژنە وەک دارێکی بێ خاکی لێدێت.\nپرۆسەی نووسینی ڕۆمانی دووەمم پرتەوی لێکترازان خۆی لە خۆیدا چیرۆکێکە. ئەم چیرۆکەم کاتێ دەست پێکرد و سەرقاڵی ئەوە بووم کە ناوەڕۆکی ئەم نووسراوە بکرێتە سینارێوی فلمێک لە سوێد. ئەو بیرۆکەیە باسی لە ناردنی دوو منداڵی کوردی دەکرد بەتەنیا بۆ سوێد، باسی ئازارو دەردەسەری ئەو دوو منداڵەی دەکرد کە بەبێ دایکو باوکیان لە سوێد گیرسانەوە. ئەم سینارێویەش بووە فلمێک بە ناوی هیوا. ئا لەم کاتەدا هێشتا من لەکارکردندا بووم لە نووسینەوەو کارکردن لەسەر ئەو بیرۆکەیە، کوڕەکەی خۆمم لەدەستدا. پاش ساڵیک لەم کارەساتە بڕیارم دا کەدەست بەکارکردن بکەم لەسەر ئەو بیرۆکەیە. ئێوارەیەک بوو نووسراوەکەم لەبەردەمی خۆمدا دانا تا کاری تێدا بکەم. هەر هێندەم زانی خۆم بوومە کەسی یەکەمی چیرۆکەکەو ژیانی خۆشم بووبە بەشێک لە ڕۆمانەکە. تاسەی من بۆ کوڕەکەم و تاسەی ئەو دوو کوڕە بۆ دایکوباوکیان بوونە دوو ڕووداوی تێکهەڵکێشراون کە بە شێوەیەکی هاوتەریب گەشەیان کرد.\nلەم ڕۆمانەشدا بیرەوەری و نامە بوونەتە دوو کۆڵەکەی پێکهاتە و بوونەتە بەشێک لە تەکنیکی گێرانەوە.\nکارەساتی ئەنفال بەردەوام لەگەڵمدا بوو، دەمووت چۆن جەنگی دووەمی جیهان بووە بابەت و کەرەستەی دەیان ڕۆمان و فیلم لای هەموو ئەو گەلانەی لەم جەنگەدا بەشداربوون. دەبێت ئەنفالیش بۆ ئێمەی کوردیش هەروابێت، ماوەی دووساڵ خەریکی کۆکردنەوەی ئەو بابەتانەبووم لەسەر ئەنفال نووسرابوون، هەروا لە ڕێگەی هاوڕیی دێرین و پێشمەرگایەتیم کاک سەرۆ ژمارەیەکی زۆر لەو ژنانەم بینی کە شاهێدی ئەو کارەساتەبوون. دەمویست باسی کارەساتی ئەنفال بکەم و بەدوای تەکنیکێکی وادا دەگەڕام کە گێرانەوەی ئەو کارەساتە هێندە گران نەبێت بۆ خوێنەر تا دوا لاپەڕە بەردەوام بن لە خوێندنەوە.\nکوڕی شێخێکی دەوڵەمەندی دوبەی لە تەمەنی سیانزە ساڵییەوە خەوی ترسناک دەبینێ، خەوەکانی باس لە کارەساتی ئەنفال دەکەن، ئەم خەوانە هەموو خێزانەکە هەراسان دەکات، دەینێرنە ئەمریکا لای باشترین دەروونناس، کەس باوەرناکا کە ئەمانە خەو بن چونکە ڕووداوی وا لە دەرەوەی سنووری مرۆڤایەتییە. لەوانەی کوڕەکە شێت بێت و خۆی ئەم ڕووداوانە دروست بکات. خەوەکان کەم دەبنەوەو لەگەڵ ڕوودانی راستەقینەی ئەنفال خەوەکان نامێنن، کورە سێ ژن دەهێنێ و هیچ منداڵی نابێت. شەوێک بە ڕێکەوت دەکەوێتە لای سۆزانییەکی ڕووس، ئەو ئەوەی بۆ دەدرکێنێ کە رۆژێ لە ڕۆژان کچێکی دەکڕێ کە لە وڵاتێکی شاخاویییەوە هێنراون، تەنیا و تەنیا ئەو کچە منداڵی پێدەبەخشی. ئەو کچە ناودەنێنن سەلوا، سەلوا عەرەبی نازانێ، سەلوا فێێ لێدی و قسەدەکات، بە زمانێ کە ئەوان لێی تێناگەن، سەلوا باسی ڕۆژانی زیندانی دەکات، لەیلای هاوزمانی بۆ دەهێنن تا یارمەتی بدات، کارەساتی لەیلاش لەو کەم ئازارتر نییە. لالۆ دەکەوێتە ناو ڕۆمانەکەو، دەبێتە هێزی رۆحی سەلواو لەیلا، هەردووکیان بەسەر بەرماڵەکەیەوە دەگەینێتە کوردستان.\nلە ئامێزم بگرە کەسەکان هەمان کەسی ڕۆمانی ژنە، دەتوانم بڵێم تەواوکەری ژنە و لەهەمان کاتدا وەک ڕۆمانێکی تەنیاش دەخوێندرێتەوە. هەتاو دەکەوێتە کۆماوە، ڕۆحی هەتاو بەرزدەبێتەوەو لەگەڵ رۆحی دوو ژن دەبنە هاودەم، ئۆڵگا ژنە شاعیرێکی رووسە و بە شیعرەکانی باسی خۆشەویستی خۆی بۆ ئازیزەکەی دەکات، سەمیرە ژنە عەرەبێکی جەزائیرییە، لەلایەن کۆنە میردەکەیەوە بە ڕێگایەکی تەماوی دەکوژرێ. لە ژیانی سەرزەمینیشدا هانسی کوڕی هەتاو و نەورۆز بەردەوام بەدیار هەتاوەوەن تا هۆشی بێتەوە سەرخۆی، هەوڵدەدەن لە ڕێگەی خوێندنەوەی یادداشتنامەکەیەوە لە رووی ڕۆحییەوە کاری لێبکەن و وەئاگا بێتەوە. لەم ڕێگەیەوە خوێنەران ئاگاداری ژیانی هەتاو دەبن. هەروا باس لە ئافێستادەکات کە لەلایەن دەستەلاتدارێکی پارەداری کوردستانەوە دەخەلەتێنرێ و پاش ئەوەی سکی پڕدەبێت بۆ شاردنەوەی ئەم کارە دەنرێیتە سوێد و مندالەکەی لەباردەبات. لەوێ ئاشنایی لەگەڵ ڕیزاندا پەیدا دەکات، کە هاوڕیی گیانی بەگیانی هەتاوبووە. ئاڤێستا دەریای شارای جوانە مەرگی ڕۆمانی ژن هەڵدەگرێتەوە.\nلە ڕۆمانەکانمدا پەیوەندییەکی ڕاستەوخۆ لەگەڵ خوێنەر دروستدەکەم و لە نێوانی دێرەکانیدا زوو زوو سەرەتاتێکێان لەگەڵ دەکەم و زۆرجاریش بە ڕاستەوخۆ دەنگم دەبیستن. زۆر جاریش ئاگاداری ئەوەن من دەمەوێت چۆن چارەنووسی کەسی ناو ڕۆمانەکانم دیاری بکەم. هەمان پەیوەندی لەگەڵ کەسی ڕۆمانەکانمدا دەردەکەوێت. من ڕاستەخۆ لە گفتوگۆدام لەگەڵیاندا، ئەوانیش لەو پەیوەندییەی من بێزار نابن.\nلە رۆمانی ئاوێنەی ژنێک بەشی سێیەم و کۆتایی ژن و لە ئامێزم بگرەیە. لێرەدا نەورۆز و هەتاو و هانس دەگەڕێنەوە کوردستان. لەم ڕۆمانە باس لە داڕماندنی سیستەمی سیاسی و ئابووری و کۆمەڵایەتی دەکەم لە باشووردا، چۆن ئەم داڕمانە کاریگەرییان لە سەر کەسایەتی تاکی کورد بە ژن و پیاوەوە کردووە. لە ڕووی تەکنیکەوە بەشێکی رۆمانەکە باس لە ئێستا دەکات و بەشەکەی دی کە تێهەڵكێش کراوە باس لە باری کوردستان و تاکی کورد دەکات لە ٢٠٥٠ دا. کە هەتاو خۆی بە تەنیا لە خانووەکەی خۆیدا کۆچی دوایی دەکات.\nچ که سایه تیێک له سه ر ئیوه کاریگه ری بووه ؟ کام نوسه ر ڕینوینی ئیوه بووه؟ تا چ ئاستێک سیسته می سياسى و كومه لايه تى و كولتورى ولاتانى سۆڤیەتی جاران و هه روه ها ولاتى سوئيد و هه روه ها پروسه ی راهاتن يان ئینته گراسیون یارمه تی ده ری سه رکه وتنت بوه؟\nدیارە ژیان لە وڵاتێکی دی دەرفەتی ئەوەی بۆ ڕەخساندووم کە ئاشنای بەرهەمی نووسەرانی وڵاتانی ترببم و مەودای بیرکردنەوەم بەرفراوانتربکەن. دوو ڕۆمانووس هەیە کە کاریگەری زۆریان لەسەرمن داناوە سەراماگۆ کە سەرنجی تەکنیکی گێڕانەوەی ڕۆمانەکانی دەدەم و تیهەڵکێشکردنی تێڕوانینەکانی بودیزم لە ڕۆمانەکانی پاولۆ کایللودا بۆ من ڕێگا نیشاندەرە و زۆربەی ڕستەکانی جیگای ڕامان و هەڵوێستەکردنە.\nلەوانەیە یەکێ لە گرفتەکانی من تەنیا ژن بوون نەبێت بەڵکو گیرسانەوە بێت لە وڵاتی سوێد کە بە وڵاتی دووەمی خۆمی دادەنێم. لەو وڵاتە دوورەدەستە ساردەدا هەست بە مرۆڤایەتی خۆم دەکەم، لە ماوەی ئەم هەموو ساڵانەدا هیچ کاتێ هەستم بەوە نەکردەوە بە شێوەیەکی جیاواز هەڵسوکەوتم لەگەڵدا دەکرێ لەبەرئەوەی ژنم. بەڵام ئەو هەستە لەهەموو هەنگاوێکمدا لە کوردستان هەستی پێدەکەم، تەنانەت لە تێراونینێکی سەرپێی شەقامەکاندا.\nوه ک نوسه ریێكى كورد له هه نده ران تا چ راه يه ك هه ستی نه ته وایه تی له سه ر نوسراوه کانتاندا یا له سه رنوسینی کتێبه که تان کاریگه ری هه بووه؟ ئايا خوتان به نوسه ري نه ته وه یی ده زانن؟\nلەگەڵ ئەو ئاسوودەییەی کەلە سوێد هەستی پێدەکەم، بەڵام ڕەگەکەم لە خاکی نیشتمانم ڕۆچووەو و هۆی مانەوەم لە ژیان و پرۆسەی نووسیندا بەستراوە بە کوردبوونمەوە. بۆیە لە هەرپێنج ڕۆمانەکانمدا نەمتوانییوە خۆم لە گەڕانەوە بۆ کوردستان لابدەم، لە کاتێکدا شوێنی سەرەکی ڕووداوەکان سوێد و وڵاتانی ترە. ئەمەش تەنیا ئەزموونی من نییە بەڵکو ئەزموونی هەموو ئەو نووسەرانەیە لەبەر هەرهۆیەک لە وڵاتەکەی خۆیاندا ناژین. ئەمەش نەبووە هۆی دابرانی نووسەرەکان لە خوێنەرانیان. ئێستا جیهان هێندە بچووک بووتەوەو کێشە مرۆییەکان زیاتر و زیاتر لێک نزیک دەبنەوە.\nوه ک نوسه رریک له هه نده ران چه نده بیروکه ی فمینیستی له سه ر نوسینه کانتان کاریگه ری هه بووه؟ ئايا خوتان به نوسه ر بو باسی مافى ژنان ده زانن؟\nمن زیاتر باس لە کێشەی ژن دەکەم لە ڕۆمانەکانمدا و ئەو نایەکسانییەی کە هەیە جیا لە کولتووری جیاوازو مێژووی جیاواز هەمان هۆکار و ڕەگی هەیە ئەویش نزم یان بەرز نرخاندنی مرۆڤەکانە بەپێی جیاوازی رەگەز.\nئازارەکانی ژن و کوردبوون دوو بابەتی تێهەڵکێشراون لە هەموو ڕۆمانەکاندا. ژن و منداڵانیش قورساییەکی زۆریان لە سەر شان بووە. زۆر لە پیاوان لەو باوەڕەدام کە من فمێنیستێکی توندڕەوم یان زوڵمم لە پیاوان زۆرکردووە لە بەرهەمەکانمدا، بەڵام خۆم لەو باوەڕەدام کە ئەوەی منی باسی دەکەم تەنیا ڕاگوزارە لە واقیعی ژن و پیاو دەکات لە کۆمەڵگادا. ئیتر هەریەک لە ئێمە چۆن ئەو واقیعە دەبینێت پەیوەستە بە زهنیەت و پەروەردە و هۆشمەندی ئەو تاکە. من باس لە یەکسانی ژن و پیاو دەکەم لە هەموو بوارەکاندا، تەنانەت لەمەسەلەی خۆشەویستیدا.\nوه ک نوسه ریێکی كورد له هه نده ران چه نده زمانی دایکی له سه ر نوسینه کانتاندا یا خو نوسینی ئه م كتيبه تان کاریگه ری هه بووه؟ ئايا کێشه ی زمانی سوئيدى له سه ر نوسینی کتێبه که تان کاریگه ر ى بووه ؟\nدیارە بوونم لە سوێد کاریگەری زۆری هەبووە لەسەر نووسینەکانم، جگە لەوەی زمانی سوێدی بووە سەرچاوەی زانیاری و هەر بەم زمانەش رۆمان دەخوێنمەوە. دەتوانم بڵێم زمانی سوێدی پاس زمانی کوردی دێت. بەڵام هەوڵم نەداوە بەو زمانە بنووسم. بەلامەوە گرنگە کە بەردەوام گەشە بە زمانی کوردی بدەم و دانەبڕێم لە ئەو گەشەیەی لەو زمانەدا ڕوودادەت لە نیشتمان. ئەویش لە ڕێگەی خوێندنەوەی بەردەوام بە زمانی کوردی.\nنووسین لە سوێد و خوێنەر لە کوردستان دیارە ئەم گرفتێکی سەختی نووسەرانی دیاسپۆرایە. زۆر جار هەست بەو پەیوەندییە ڕاستەوخۆیە ناکەی کە وەک نووسەرێک پێویستت پێیەتی. دیالۆگ و گوڕێنەوەی بیروبۆچوونی خوێنەر بۆ نووسەر زۆر گرنگە، هەر ئەمەیە جۆرە دینامیکی و هێزی بەردەوامی دەبەخشێ بە نووسەر. لە هەمان کاتدا کە نووسەر بوونی بەردەوامی نەبێت لەناو خوێنەردا زوو بیردەچێت. لە پمێدیاکاندا کێشاوە بۆیە کەسانێکی وەک من کە سەر بە هیچ حیزب و لایەن و گروپێک نیم زۆر جار ئەو بوارەی کە پێویستە بۆت دروست بکەن بۆ بڵاوکردنەوەی بەرهەمەکان زۆر تەسک دەبێتەوە. منیش خۆم لەو بوارەدا سستم و تەقەلای بڵاوکردنەوەی بەرهەمەکانم ناکەم بە شێوەی شەخسی.\nخه ونت بو داهاتوی نوسینه کانت چیه و چه ن هه ست به سه ر که وتن له كار و ئيشه كانت دا ده که یت؟ و چ په یامێکتان بو نوسه ره کانی دیکه له هه نده ران هه یه؟\nبوونم لە سوێد وەک ژنێک یاریدەرێکی گەورە بووە بۆ من بۆ گەشە و فراوان بوونی مەودای بیرکردنەوەم و بەهێزبوونی کەسایەتیم وەک ژنێک. ئەوەی ئەم وڵاتە وەک ژنێک پێمدەبەخشێ هەرگیز وڵاتەکەی خۆم نیوەی ئەمەم پێنابەخشێت. هەموو بواری خوێندن و کارکردم بۆ ڕەخساوە. هەرلەسەرەتایی هاتنمەوە بۆ سوێد کەوتمە بواری کارکردن و پاشان خوێندن، ڕاستە مەسەلەی رەسیزم بە شێوەیەکی ڕاستەوخۆ کاریگەری دەبێت لەسەر ژیانی کۆچبەران. لەهەمان کاتدا لەسەر خۆمان وەستاوە چۆن توانا زیرەکی خۆمان دەخەینە بواری کارکردن و ئەو توانایە بۆ خزمەتی گەشەی خۆمان بەکاردەهێنین.\nمن ئێستا پێنج کتێبی نوێی منداڵانم لە ژێر چاپدایە. خەریکی نووسینەوەی بەسەرهاتی چەند ژنێکی خەباتگێڕم. بەڕای من ئێمەی نووسەرانی دەرەوە بە هەر شێوەیەک بێت دەبێت کاریگەریمان هەبێت لە بواری گەیاندی فیکری نوێ و یاریدەدەربین لە کردنەوەی بیری خەڵک و قبووڵکردنی ڕای جیاواز و کردنەوەی دەرگایەک بەرەو دیموکراتی و یەکسانی کۆمەڵایەتی


پاشه‌ڕۆژی شنگال - باسنیوز\nئه‌و ناكۆكییه‌ی كه له سه‌ر پاشه‌ڕۆژی شنگال ده‌ستی پێ كردووه، بۆی هه‌یه ببێته كێشه‌یه‌كی سیاسیی مه‌ترسیدار له‌نێوان هێز و پارته‌كانی كورددا. ئه‌گه‌ر به زوویی چاره‌سه‌ر نه‌كرێت، ئه‌وا ده‌بێته گرفتێكی مه‌زن له نێوان دوو پارتی سه‌ره‌كیی كورد: په‌كه‌كه و پارتی دیموكراتی كوردستان.\nهه‌ڵبه‌ت ئه‌نجامی مه‌ترسیدار ده‌كرێ زۆر له‌وه‌ش مه‌زنتر بێت، ئیدی بۆیه ئه‌وان ده‌توانن دووبه‌ره‌كییه‌كی دژوار بخه‌نه نێو هێزه‌یلی سیاسیی كوردستان و گه‌لی كوردیش. له‌م هه‌لومه‌رجه‌دا، ئه‌م كێشه‌یه هاته ئاراوه و ده‌رفه‌ت ده‌داته هه‌ندێك ده‌وڵه‌تی هه‌رێمییش كه ئه‌م كێشه‌یه ئاڵۆزتر بكه‌ن، له كۆتاییشدا ئه‌و كێشه‌یه‌ی نێو ماڵی كورد، بۆی هه‌یه په‌ره بستێنێ و ببێته كێشه‌یه‌كی فراوانتر، به شێوه‌یه‌كی وا كه هه‌ندێ ده‌وڵه‌تی هه‌رێمی ئه‌و كێشه‌یه بكه‌نه پرسێكی ستراتیژی و سیاسی. ئه‌وكات مه‌ترسییه‌ك په‌یدا ده‌بێت كه كلیلی چاره‌سه‌ركردنه‌كه‌ی له ده‌ستی په‌كه‌كه و پارتی ده‌رده‌چێت و ده‌كه‌وێته ده‌ستی ده‌وڵه‌تانی هه‌رێمییه‌وه.\nبه‌ڵێ، ئه‌گه‌ر ئه‌و دوو پارته، زوو له‌باره‌ی چاره‌سه‌رێكی په‌سند، نه‌گه‌نه ئه‌نجام، ئه‌وا سێ ده‌وڵه‌تی هه‌رێمی ده‌ستی خۆیان تێكه‌ڵ به پرسی شنگال ده‌كه‌ن. له‌م حاڵه‌شدا، ئه‌وا هه‌ریه‌كه‌یان هه‌وڵ ده‌دات هه‌ڵوێستی كورد لاواز بكات و سوود له‌و ناكۆكییه وه‌ربگرن.\nپێم وایه هه‌ر ئێستا هه‌ردوو لایه‌نی ناوبراو، چاره‌سه‌رێكی به‌په‌له و هه‌میشه‌یی بۆ پرسی شنگال بدۆزنه‌وه. هه‌روه‌ها پێم وایه زۆر گرنگه كه ئه‌و چاره‌سه‌ره به‌ر له ئازادكردنی مووسڵ به‌دی بێت. ئێدی ئه‌و ده‌وڵه‌تانه‌ی كه ده‌یانه‌وێ پرسی شنگال بۆ به‌رژه‌وه‌ندیی خۆیان به‌كار بهێنن، له‌م كاته‌دا به ئازادكردنی مووسڵه‌وه سه‌رقاڵن. لێ پاش ئه‌وه‌ی ئه‌و كاره ته‌واو ده‌بێت، ئیدی ئه‌وان گه‌لێ ده‌ستتێوه‌ردان له‌م پرسه‌دا ده‌كه‌ن و ناكۆكییه‌كه‌ش دژوار ده‌بێت و ره‌وشی سیاسیی له‌م جۆره‌ش دێته پێش كه كورد ناتوانن ببن به كاراكته‌ری چاره‌سه‌ری.\nدیاره كه ئێران پرۆژه‌یه‌كی تایبه‌تی بۆ شنگال هه‌یه، له‌به‌ر ئه‌مه ئه‌و هه‌وڵ ده‌دات كه ئه‌و ناوچه‌یه بخاته نێو چوارچێوه‌ی پرۆژه‌ی سیاسی و جیۆستراتیژیی خۆیه‌وه، جا ئه‌و پرۆژه‌یه وا ده‌كات كه به شێوازێكی جیۆسیاسی ئێران بتوانێ عیراق و سووریا پێكه‌وه گرێ بدات. بێ گومان توركیا بێ ده‌نگ نامێنێ، ئه‌ویش هه‌وڵ ده‌دات كه ئه‌و پرۆژه‌یه جێگیر نه‌بێت، تا نه‌بێته هۆی به‌هێزبوون و زاڵبوونی ده‌وڵه‌تی ئێران به‌سه‌ر رۆژهه‌ڵاتی ناوه‌ڕاسته‌وه، ده‌وڵه‌تانی كه‌نداو، هه‌روه‌ها سوننه‌ی عیراقیش به‌م كاره رازی نابن.\nهێزه‌كانی كورد، له‌م هاوسه‌نگییه نوێیه‌دا، رەنگە ببنه لایه‌نی لاواز. هه‌ردوو لایه‌نی كورد پارتی و په‌كه‌كه به‌تایبه‌تی و به‌گشتی گه‌لی كوردستان زه‌ره‌رمه‌ند ده‌بێت. مه‌ترسی، ده‌كرێ بۆ سه‌ر كورد گه‌وره‌تر و دژوارتر بێت. له‌به‌رئه‌وه زۆر پێویسته كه شنگال نه‌بێته مایه‌ی كێشه‌یه‌كی دیكه له‌نێوانی كورد. چاره‌سه‌ركردنی ئه‌م پرسه ده‌توانێ و پێویسته به میكانیزمێكی ناوخۆیی بدۆزرێته‌وه، نه‌ك به ده‌ستتێوه‌ردانی لایه‌نانی بیانی. جا ئاخۆ ئه‌و چاره‌سه‌ره به چ شێوازێك به‌دی دێت؟\nسه‌ره‌تا، پێویسته هه‌ر كه‌س هه‌ست به به‌رپرسیاری بكات به‌رانبه‌ر به كوردی ئێزدیی شنگال و بۆ هه‌موو خه‌ڵكی ئه‌و ده‌ڤه‌ره‌ش. زوڵم، زۆرداری، جینۆساید، كۆیله‌كردن، فرۆشتن و ده‌ستدرێژی كردنه سه‌ر گیان، ماڵ و نامووسی كوردی ئێزدی، ویژدانی مرۆڤایه‌تیی بریندار كرد، هه‌ڵبه‌ت ناخۆشی، ئێش و ژانی ئه‌وان له وێناكردن و له خه‌یاڵیش مه‌زنتره. پێویسته بۆ سه‌ر ئه‌و ئێش و ژانه‌ی ئه‌وان هه‌ندێ ده‌رد و برینی دیكه‌ی زیاد نه‌كرێت. بۆ ئه‌م مه‌به‌سته و كاری دروست ئه‌وه‌یه كه داخوازی و ویستی خه‌ڵكی شنگال رێزی لێ بگیرێ و قبووڵ بكرێ و جێبه‌جێ بكرێت.\nله لایه‌كی دیكه‌وه، راستییه‌ك هه‌یه كه شنگال به‌شێكه له كوردستانی باشوور، به‌رله‌وه‌ی داعش داگیری بكات ئه‌و سه‌ر به هه‌رێمی كوردستان بوو.\nئه‌گه‌ر ئه‌م دوو پره‌نسیپه ببنه بناغه، هه‌نگین هیچ هۆیه‌ك بۆ دروستبوونی كێشه نامێنێت، به‌كورتی داخوازیی خه‌ڵكی شنگال ده‌بێته بناغه‌ی چاره‌سه‌ری.\nئه‌گه‌ر هه‌ردوو لایه‌نی كورد (په‌كه‌كه و پارتی) بگه‌نه رێككه‌وتن كه شنگال ببێته پارێزگایه‌ك، هه‌نگین داخوازی و هه‌ستی خه‌ڵكی شنگال رێزی لێ ده‌گیرێ و قبووڵ ده‌كرێ. لێ نابێ و له به‌رژه‌وه‌ندیی ئێزدی نییه، له به‌رژه‌وه‌نده‌یی كوردیشدا نییه، كه شنگال له كوردستان داببڕدرێ. پێویسته كه میكانیزمێكی یاسایی بدۆزرێته‌وه، به گوێره‌ی ئه‌وه بۆ ئه‌م كێشه‌یه، هه‌ڵبژاردن به روونی و به ئازادی و بێ فرت و فێڵ بكرێت، هه‌ر پارتییه‌كی سیاسی، چ پارتی، چ لایه‌نێكی سه‌ر به په‌كه‌كه و هه‌ر پارت و لایه‌نێكی دیكه، بتوانن به ئازادی پرۆژه پێشنیاری خۆیان بۆ پێشكه‌وتن و چارسه‌ركردنی كێشه‌گه‌لی ئابووری و كۆمه‌ڵایه‌تی، پێشكه‌ش به رای گشتیی خه‌ڵكی شنگال بكه‌ن، تا بتوانن به ئازادی نوێنه‌رانی خۆیان بۆ ئه‌نجومه‌نی پارێزگا دیاری بكه‌ن و له ئه‌نجامدا بۆ ئه‌وه‌ی پارێزگارێك به دڵی خۆیان هه‌ڵبژێرن.\nئه‌م شته به‌ئاسانی رێ له هه‌ر ناكۆكی و توندڕه‌وییه‌كی سیاسی ده‌گرێت. به هیچ شێوه‌یه‌ك نابێته مایه‌ی ئه‌وه‌ی هێزه‌یلی كورد شه‌ڕی یه‌كدی بكه‌ن. گرنگه كه گوته‌كه‌ی رێزدار مه‌سعوود بارزانی "خوێنی كورد له كورد حه‌رامه" ببێته بڵندترین بنه‌ما و به‌های سیاسی. هه‌ر لایه‌نێكی كورد، هه‌ر هێز و هه‌ر پارتییه‌ك پێوه‌ی پابه‌ند بێت.


ئەپڵ شوێنی درووستکردنی Mac Pro لە چینەوە دەگوازێتەوە بۆ ویلایەتی تێکساسی ئەمریکا – کەی ئای تی ئێن\nبە بڕیارێکی لە ناکاو، بە فەرمی کۆمپانیای ئەپڵ ڕایگەیاند کە شوێنی درووستکردنی Mac Pro لە چینەوە دەگوازنەوە بۆ ویلایەتی تێکساسی ئەمریکا. بەمەش بڕی سەدان ملیار دۆلار دەخاتە نێو ئابووری ئەمریکاوە.\nلە ڕاگەیاندراوێکدا، کۆمپانیای ئەپڵ ڕایگەیاند کە شوێنی درووستکردن و پێکەوە لکاندنی Mac Pro ـی دیزاینکراوەیان لە وڵاتی چینەوە دەگوازنەوە بۆ شاری ئۆستنی ویلایەتی تێکساسی ئەمریکا. ئەمەش لە دوای ئەوەوە دێت کە لە چەند ڕۆژی ڕابردوودا فەرمانگەی بازرگانی ویلایەتە یەکگرتووەکانی ئەمریکا ڕازی بوو بەوەی کە پارچەکانی Mac Pro لە چینەوە هاوردەی ئەمریکا بکرێن بەبێ ئەوە بەشێک ببن لە باجە زۆرەکانی ئەم دواییەی ئەمریکا.\nسەبارەت بە گواستنەوەی شوێنی درووستکردنی کۆمپیوتەری Mac Pro بۆ ئەمریکا، تیم کوک بەڕێوەبەری گشتی کۆمپانیای ئەپڵ وتی:\nکۆمپیوتەری Mac Pro بە تواناترین کۆمپیوتەری ئەپڵە کە تاوەکو ئێستا درووست کرابێت و سەربەرزین بەوەی کە ئەو کۆمپیوتەرە لە شاری ئۆستنی ویلایەتی تێکساسی ئەمریکا درووست دەکرێت. سوپاسی حکومەت دەکەین بۆ پشتگیرییان و پێدانی ئەو دەرفەتە.\nلە مانگی 6 ـی ئەمساڵدا، پێگەی The Wall Street Journal ڕایگەیاند کە ئەپڵ بە تەواوەتی شوێنی بەرهەمهێنانی Mac Pro ـی لە ئەمریکاوە گواستۆتەوە بۆ چین و پڕۆسەی درووستکردنەکە لەو وڵاتە ئەنجام دەدرێت، بەڵام ئەمڕۆ بە تەواوەتی ئەوە ئاشکرابوو کە شوێنی درووستکردنی کۆمپیوتەرەکە لە هەمان شوێن دەمێنێتەوە کە Mac Pro ـی لە ساڵی 2013 ـەدا لێ درووست کرا.\nکۆمپیوتەری Mac Pro لە ساڵی 2013 تاکە بەرهەمی کۆمپانیا ئەمریکییە بوو کە لە وڵاتی دایکی، ئەمریکا درووستی کردبێت.\nبەردەوامبوون لەسەر درووستکردنی Mac Pro لە ئەمریکا، دەبێتە هۆی ڕەخساندنی 450,000 هەلی کار لە ناوخۆی ویلایەتە یەکگرتووەکانی ئەمریکا و زیادکردنی داهاتی کۆمپانیا بەرهەمهێنەرەکانی ئەمریکا.\nلە میانەی بەڕێوەچوونی کۆنگرەی WWDC 18 ـی ئەمساڵدا، کۆمپانیای ئەپڵ کۆمپیوتەری بە توانای Mac Pro ـی بە نرخی دەستپێکی 5,999$ ـەوە ڕاگەیاند و وا بڕیارە لە کۆتاییەکانی ئەمساڵدا دەست بە فرۆشتنی بکرێت.\nتاگەکان Apple ئەپڵ ئەمریکا china Mac Pro Mac Pro 2013 Mac Pro 2019 USA باج چین ماک پڕۆ هەواڵ


گه‌وره مه‌لایه‌كی ئێرانی ئاگاهی به ئه‌مریكا ده‌دات\nگه‌وره مه‌لایه‌كی ئێرانی ئاگاهی داوه به وڵاته یه‌كگرتووه‌كانی ئه‌مریكا له‌میانه‌ی به‌رنامه‌یه‌كی ڕاسـته‌وخۆی ڕادیۆیـیدا تا سـوپای پاسـدارانی شۆڕشی ئیسلامی ئێران نه‌خاته ناو لیسـتی تێرۆریسـتانه‌وه.\nڕۆژی هه‌ینی ئایه‌توڵـڵا ئه‌حمه‌د خاته‌می له مه‌راسـیمی نوێژی هه‌ینیدا گوتویه‌تی ئه‌وانه‌ی دژی شۆڕشی ئیسلامین هانی وڵاته یه‌كگرتووه‌كانی ئه‌مریكا ده‌ده‌ن تا بیخه‌نه ناو قه‌یرانێـكه‌وه كه وه‌ك زه‌لكاوێـكی لێدێت بۆی و چیدی ناتوانێت لێی ده‌ربازبێت.\nهه‌ر له‌و لێـدوانه‌شـیدا گوتویه‌تی ئه‌گه‌ر ئه‌مریكا پاسـدارانی شۆڕش به تێرۆریست بناسێنێت ئه‌وا ده‌بێته جێی شـانازی بۆ پاسـداران.\nئه‌م مه‌لا كۆنه پارێزه‌ی ئێران ئه‌ندامی ئه‌نجومه‌نی پـسـپۆرانه، واته ئه‌و ئه‌نجومه‌نی ڕێبه‌ری ڕوحانی ئێران هه‌ڵده‌بژێرێت.\nله‌م هه‌فته‌یه‌دا كاربه‌ده‌سـتانی ئه‌مریكا، به‌و مه‌رجه‌ی ناویان نه‌هێنرێت، به ئاژانسه‌كانی ده‌نگوباسـیان گوتبوو له‌وانه‌یه به‌م زووانه به‌ڕێوه‌به‌رایه‌تیـیه‌كه‌ی سه‌رۆك بوش پاسـدارانی شۆڕشی ئیسلامی ئێران به ڕێـكخراوێـكی تێرۆریستی بناسـێـنێت.\nواشـنتۆن ئێران به دابینكردنی چه‌ك بۆ یاخیبووان له عێراق و له ئه‌فغانسـتان گوناهبار ده‌كات.


بزووتنەوەی ناڕەزایەتییەکان بۆ کوێ!\nSunday, 11 February 2018 11:27\nمامۆستایان و کارمەندان و خەڵکی کوردستان لەنێوان نائومێدبوون بە حکومەتی هەرێم و بانگەشەی هەڵبژاردنی عەبادی و حکومەتەکەیدا ناڕەزایەتییەکانیان بەرەو کوێ ئاراستە دەکەن و چۆن بە ئاکامێکی باشی دەگەیەنن!؟ وەڵامی ئەم پرسیارە ڕاماندەکێشێ بۆ لای جێگا و ڕێگای حقوقی - سیاسی و ناسنامەی وڵاتبوونی کوردستان. دەسی دەسی پێکردنی خەڵکی کوردستان لەلایەن ئەم دوو حکومەتەوە باجێکە و بەهۆی نادیاری چارەنووسی سیاسی کوردستانەوە بەردەوام داویانە و ئەیدەن! پێناچێ گۆڕینی دروشم و پلاکارتەکان بە زمانی عەرەبی هیچ کاریگەرییەکی بەسەر گۆڕینی ئەم واقعییەتەوە هەبێ. لە ٢٦ ساڵی ڕابردوودا بە زمانی کوردی لەگەڵ حکومەتی "خۆیی"دا نەک هەر نائومێد بووین، بەڵکو قوربانییەکی زۆریشمان داوە و ناکرێ چاوەڕوان بین بە زمانی عەرەبی لەگەڵ حکومەتی شۆڤێنی بەغدایا لەوە باشتر بەدەست دێنین!\nلەم ماوەیەدا کوردستان نە خۆی ووڵاتێکی سەربەخۆ بووە، نە بەشێکیش بووە لە عێراق! ئەم چارەکە سەدەیەی ژیانی خەڵکی کوردستان بە نرخی قوربانیدان و باجێکی ئێجگار گەورە لەسەریان تەواو بووە. لە پای هەڵواسراوی چارەنووس و نادیاری حقوقی بەوڵاتبوونی کوردستان بووە نەهامەتی و بێبەشی و هەژاری بۆتە بەشی زۆرینەی هاوڵاتیان، وە موقەدەراتی کۆمەڵگاش لەژێر چنگی حزبە مافیاکانی کوردستاندا ماوەتەوە! ئەم خەڵکە و ئەم کۆمەڵگایە نە لەگەڵ حکومەتی حزبە کوردییەکان توانییان دەستیان بە مافێکی زیاتر بگا بۆ چاودێر بوون بەسەر ژیانی ڕۆژانەیان و نە تواناییەکی باشتریان مسۆگەر کرد بۆ ژیانێکی شەرافەتمەندانە، نە ئەوە ڕێگایەکیش بوو بۆ بەشداربوونی واقعیان لە دیاریکردنی چارەنووسی کۆمەڵگاکەیان! جێگای سەرسوڕمانە ئەگەر بێت و خەڵکی کوردستان باوەڕ بەوە بێنن گەڕانەوە بۆ ناو چوارچێوەی عێراق و تەسلیمبوون بە دەسەڵاتی ناوەند ئەم چاوەڕوانی و ئومێدەیان دابین دەکا!\nکەوایە ڕووی ناڕەزایەتییەکانی مامۆستایان و کارمەندان و خەڵکی ستەمدیدەی کوردستان دەبێ لەوە بێ، ئەم نادیارییەی جێگا و ڕێگای حقوقیی چارەنووسی کۆمەڵگاکەیان بۆ هەمیشە یەکلایی بکاتەوە. هیچ شتێک تەنانەت پارلەمان و یاسا و بەرنامەی ئابووری و کۆمەڵایەتیش بەبێ هەقی حوکمڕانی سەربەخۆ مانایەکی نییە و لەم ٢٦ ساڵەدا بە چاوی خۆمان ئەم ڕاستییەمان تاقیمان کردۆتەوە. دوای ٢٦ ساڵ دەسەڵاتداری کوردی دەبینین بەغدا هەوڵی لکاندنەوەی کوردستان ئەداتەوە بە عێراقەوە و حزبە کوردییەکانیش ملیان پێی داوە. درێژەکێشانی نادیاری چارەنووسی کوردستان و سەرگەردانی جێ و ڕێی حقوقی سیاسییەکەی ژینگەی باڵادەست بوونی حزبەکانی دەسەڵاتی کوردییە. بەمپێیە نە لەژێر سایەی حوکمڕانی کوردیدا بە شێوەی ڕابردوو، وە نە لە گەڕانەوەی کوردستان بۆ سەر عێراق مامۆستایان و کارمەندان و خەڵکی بێبەش بە مافەکانیان دەگەن و مووچەکانیان بۆ دەگەڕیتەوە. هەردوو حکومەت موزایەدەی سیاسییان بەسەرەوە دەکەن و دەیانکەنە کارتی سیاسی دەستیان بۆ سەپاندنی سیاسەتەکانی خۆیان بەسەریاندا.\nلە ڕیفراندۆمی ٢٥ ئەیلولی پارساڵدا بە دەنگێکی زوڵاڵ هەموو ووتمان بەڵێ بۆ سەربەخۆیی کوردستان! ئەم بەڵێیە لە جەوهەر و ناوەرۆکدا، لە هەمان کاتیشدا نەخێر ووتن بۆ بۆ دەسەڵات و باڵادەستیی یەکێتی و پارتی و هەر هێز و حزبێکی هاوڕێ و هاوئاوازی دیکەیان. ئەوە بەڵگەیەکی مێژوویی ئێجگار گرنگە کە دەیسەلمێنێ کوردستان هەرگیز لەگەڵ عێراق ناتوانێ بحەسێتەوە و بە سەرفرازی بگا. جەخت کردن و پێداگرتن لەسەر ئەم بڕیارە کۆمەڵایەتییە و هەوڵدان بۆ جێبەجێ کردنی سەربەخۆیی کوردستان و دامەزراندنی دەوڵەتێکی شاییستە و جێ نیازی خەڵک و ناڕازی لەم بارودۆخە سەرگەردانەی کوردستان، کە هەم چاوەڕوانییەکانی خەڵکی وەڵام بداتەوە، هەم بەگەرخستنی پۆتانسێلی ئیرادە و باوەڕی سەرڕاستی جەماوەری ناڕازی بەکردەوە جیبەجێ بکا لە ڕاستای بەرقەرا بوونی سەرفرازی و شکۆمەندی و بەوڵاتبوونی کوردستان، لە ئێستادا تەنیا ڕێگایەکی شۆڕشگێڕانەیە بۆ کۆتاییهێنان بە دەسی دەسی پێکردنی هەردووک حکومەتی هەرێم و ناوەندی، وە بنیاتنانی دەسەڵاتێکی جێ متمانەی خەڵکی بێبەش و ستەملێکراوی کوردستان. وە هەر ئەم ڕێبازەش دەتوانێ گوشارێکی جەماوەری و کۆمەڵایەتی واقعی و بەهێز بێ بەسەر هەردووکیانەوە بۆ دابینکردنی مووچەکان و وەڵامدانەوە بە داخوازییە دەسبەجێکانی دیکەی هاوڵاتیان.\n٦ شوبات ٢٠١٨\nلینکی هەواڵی خۆپیشاندانی ئەمڕۆی مامۆستایان: http://www.nrttv.com/Details.aspx?Jimare=94346\nLast Updated on Sunday, 11 February 2018 11:28\nتۆ لێره‌ی : سه‌ره‌تا بابه‌ته‌کان بزووتنەوەی ناڕەزایەتییەکان بۆ کوێ!


دایکی شەهیدێکی ڕێگای ڕزگاریی کورستان ماڵئاوایی لە ژیان کرد\nزایینی: ٠١-١٠-٢٠١٦ - هەتاوی: ١٣٩٥/٠٧/١٠ - ١٣:١٤ تاران قه‌باره‌ی فۆنت:\nکوردستان میدیا: دایکی شەهیدێکی ڕێگای ڕزگایی کوردستان لە شاری مەهاباد کوچی دوایی کرد.\nبەپێی هەواڵی گەیشتوو بە ماڵپەڕی کوردستان میدیا، ڕۆژی چوارشەممە ڕێكەوتی ٧ی ڕەزبەری ١٣٩٥ی هەتاوی، دایە "فاتمە ئابیاری" خەڵکی گوندی سۆیناس، سەر بە شاری مەهاباد، لە تەمەنی ٨٥ ساڵی‌دا ماڵئاوایی لە ژیان کرد.\nدایە فاتمە ژنێکی پێشمەرگە دۆست و نیشتمانپەروەر بوو و تەرمی ناوبراو لە نێو ئاپۆرای خەڵکی ناوچەکەدا بە خاک سپێردرا.\nدایە فاتمە، دایکی شه‌هید سه‌ید ئه‌نوه‌ر بوو کە سالی ١٣٦٠ی هەتاوی له گوندی حۆسین مامه سەر بە شاری بۆکان له شه‌ڕێکی قاره‌مانانەدا دژ بە داگیرکەرانی کوردستا‌ن تێکه‌ڵ به کاروانی سورخه‌ڵاتی شه‌هیدان بوو.\nحیزبی دێموکراتی کوردستانی ئێران پرسە و سەرەخۆشی خۆی ئاراستە بنەماڵە و کەسوکاری ناوبراو دەکات و خۆی بە شەریکی خەمیان دەزانێت.


سەنا بەرزنجی پاش دوو ساڵ (یەڵدا) بڵاودەکاتەوە - تۆڕی میدیایی خەڵک\nخانمە گۆرانیبێژی لاوی كورد، سەنا بەرزنجی بەم زوانە نوێترین بەرهەمی خۆی بەناوی “یەڵدا” بڵاودەكاتەوە.\nخانمە هونەرمەند سەنا بەرزنجی ڕایدەگەیەنێت کە بەمزوانە نوێترین بەرهەمی خۆی بەناوی (یەڵدا) بڵاودەکاتەوە.\nسەنا بەرزنجی لەبارەی بەرهەمەکەیەوە ڕایگەیاندووە””یەکەم بەرهەمی من دوای دو ساڵ بە ناوی یەڵدا، لە ئاوازی نەوید و کلیپەکەی لە بەرهەمهێنانی کۆمپانیای NZ و تێکستی مازیار فایەقە”.\nوتیشی، “رۆژی 25ی 6 لە كەناڵی یوتیوبی نەوید زەردی بڵاودەبێتەوە، ئەمەش یەكەمین گۆرانی من دەبێت لە ئەلبومە نوێیەكەم”.\nسەنا لەدایکبوی ساڵی 2001ی رۆژهەڵاتی کوردستانە، سەرەتا بە وتنەوە و کەڤەرکردنی گۆرانی فۆلکلۆری کوردی دەستی پێکرد و توانی هەوادارێکی زۆر بۆخۆی رابکێشێت، یەکەمین ئەلبومی بەناوی “راز” بڵاوکردەوە، لەئێستادا سەرقاڵی بەرهەمی هونەری نوێیە.


زیا باجەڵانی: مۆدێرنیتەی دەسەڵاتداریی یان سەرمایەداری دەوڵەتداری. – WTARIKURD\nهەموو ئامانجەکانی مۆدێرنیتەی دەسەڵاتداری گەیشتنە بە لوتکەی دەسەڵات، کۆمەڵگەش دەبێت لە ژێر فەرمانی ئەو دەسەڵاتەدا بێت. دەسەڵات خۆی بە خاوەنی هەموو بڕیارەکان دادەنێت ،گەلیش پێویستە بڕیاری تاکە کەسی دەسەڵات جێبەجی بکات بەبێ گوێدانە هەر بڕیاریکی گەل، لە هەمانکاتدا بڕیاری دەسەڵات لە چوارچێوەی بەرژەوەندی خۆیشی نەبێت بڕیاری لە سەر نادات گەر لە قازانجی کۆمەڵگەش دابێت. کەواتا لێرەدا کۆمەڵگە چ ڕۆلێکی هەیە لە نێو مۆدێرنیتەی دەسەڵاتداریدا؟ بێگومان هیچ ڕۆلێکی نیە و نامێنی، تەنها پێویستە ئەو بریارانە جێ بە جی بکات کە دراوە، جا چی لە قازانجی کۆمەڵگابێت یانە نا.\nلە چی دا دەسەڵات و گەل یەک دەگرن لە مۆدیرنیەتی دەسەڵاتداریی؟\nهیچ یەک گردنێک لە نێوان دەسەڵات و کۆمەڵگەدا نیە، کۆمەڵگە لە دەسەلاتدا خاوەنی بڕیاریش نابێت تاک و کۆمەڵگە وەکو بەکاربەر دەبینرێت.\nلە مۆدێرنیتەی دەسەڵاتداریدا لە هەموو بوارەکاندا ئامانجی دەسەڵات کۆنترۆل کردنی هەموو جومگەکانی گۆمەڵگەیە لە پێناو بەرژەوەندی خۆیدا، هەرگیز تاک یان کۆمەڵگەی ئازاد لە نێو مۆدێرنیتەی دەسەڵاتداریدا بوونی نیە. دەسەڵات لە ژیر ناوی ( لیبرالیزمدا)(ئازادی تاك) خۆی بە فریاد رەسی کۆمەڵگە دادەنیت، بەڵام گەر بەشێوەیەکی باش و ئازادانە بیری لێ بکەینەوە ئەمە تەنها (درۆیەکی شاخ دارە)و هیچی تر لەچی جێگایەکی ئەم دەسەڵاتە تاک و کۆمەڵگە ئازادە بیگومان ئازاد نیە یان لە چی جیگایەک گۆمەلگە خاوەن بڕیارە بیگومان نا.\nئامانجی مۆدیرنیەتی دەسەڵات بەرامبەر بە تاک.\nهەمیشە هەنگاوەکانی دەسەڵات و هەدەفی دەسەڵات دوورخستنەوەی کۆمەڵگەیە لە یەکتری و، دروست کردنی ناکۆکی لە نێوان نەتەوەکاندا، دروست کردنی کێشە لە نێوان تاکەکاندا، رۆڵ نەدان بە گەنج و ژن سەرکوت کردنی گەنجان بەهەموو شێوازێک مودمین کردن و سڕکردنی گەنجان بەشێوازی جۆراو جۆر. ئیستا دەتوانیین تەماشای ڕەوشی گەنجانی باشوری کوردستان و تەواوی گەنجان بکەین لە چی ئاستێکدا دەژین. ئەم جۆرە کارانەش هەمووی لە لایەن دەسەڵاتەوە ئاراستەی گەنجان دەکرێت. گەر باسی رۆلی ژن بکەین لە مۆدێرنیتەی دەسەڵاتداریدا هیچ رۆلێک بە ژنان نەداراوە، لە ئەساسدا سیستەمی دەسەڵاتداری لە سەر بنەمای پیاو سالاری بونیاد نراوە، بۆیە ژن هەمیشە لە دەرەوەی دەسەڵات دەبینرێت بۆیە ژن و گەنج جێگای نابێتەوە لە نێو ئەم سیستەمەدا.\nئەم بابەتە زۆر شت هەڵدەگریت بەلام من بەشیوەیەکی کورت باسم کردووە.


ڕەنگە شێوازی بینینی وێنەكە خاڵە بەهێز و لاوازەكانت ئاشكرا بكات\nErbil 41°C ھەینی 01 تەمووز 13:34\n2022/06/12 10:38 پ\nلە ماڵپەڕی "جاگران جۆش"، كە سایتەكە بانگەشەی ئەوە دەكات كە ڕەنگە بینینی تۆ بۆ وێنەكە خاڵە بەهێز و لاوازەكانت ئاشكرا بكات بە پشتبەستن بەو شتانەی كە یەكەمجار دەیبینیت.\nلەم وێنەیەدا سەرەتا چی دەبینیت ؟\nڕوخساری پیاوێكت بینیوە؟ یان كچێك كتێبێك دەخوێنێتەوە؟ یان ئەو كچەی شووشەیەكی بەدەستەوەیە؟ یان گوڵدانێك؟ یان كورسییەك؟ لێرەدا ڕوونكردنەوەكە دەخەینە ڕوو.\nئەگەر سەرەتا دەموچاوی پیاوێك ببینی، ئەوا تۆ كەسێكی هاوسەنگی سۆزداری و دەروونیت. بە ڕازیبوون ڕووبەڕووی تەحەددیاتی ژیان دەبیتەوە بەبێ ئەوەی هیچ دارووخانێك رووبدات. هەروەها تۆ ئیلهامبەخشیت بۆ خەڵكی دەوروبەرت. هەرچۆنێك بێت; چاودێری هەستەكانت دەكەیت و دوودڵ دەبیت لە دەربڕینی لەبەردەم هاوڕێ و خێزانەكەتدا.\nكچێك كتێبێك دەخوێنێتەوە\nبەڵام ئەگەر كچێك ببینیت كتێبێك دەخوێنێتەوە، ئەوا تۆ كەسێكی خوێندەواریت، و مەیلی فێربوون و گەڕان بەدوای شتە نوێیەكانی ژیاندا هەیە، و بە قووڵی خۆت بخزێنیتە ناویەوە بۆ ئەوەی زۆرترین زانیاری بەدەستبهێنیت. هەرچۆنێك بێت; تۆ هەوڵ دەدەیت دوور بكەویتەوە لەو شتانەی كە سەرنجت ڕاناكێشن، بۆیە لەوانەیە چاوپۆشی لەوە بكەیت كە لە دەوروبەرتدایە و دوور بكەویتەوە لە كەسانێك كە هاوبەشی بەرژەوەندی تۆ نین.\nكچێك شووشەیەكی بەدەستەوەیە\nئەگەر سەرەتا سەرنج بدەیت كچێك جامەكەی گرتووە، ڕەنگە گوێگرێكی گەورە بیت؛ و بەم شێوەیە یارمەتی كەسانی دەوروبەرت دەدەیت بۆ ئەوەی بكرێنەوە و ئەوەی لە دڵیاندایە دەرببڕن. هەرچۆنێك بێت; توانای بڕیاردانت ئەوەندە گەورە نییە. تۆ یارمەتی كەسانی تر دەدەیت بۆ بڕیاردان لەسەر بنەمای لایەنە باش و خراپەكانی دۆخەكە، بەڵام كاتێك باس لە تۆ دەكرێت، هەنگاوێك دەنێیتە دواوە.\nبەڵام ئەگەر سەرەتا گوڵدانەكە ببینی، ئەوا خۆشەویستی گەورەترین هێزی تۆیە. بەگشتی مەیلی ئەوەت هەیە كە سەرنجی شتە جوانەكان بدەیت لەو كەسانەی كە چاوت پێیان دەكەوێت. تۆ لە قسە و باسە ناپێویستەكان دوور دەكەویتەوە و هەموو هەوڵێك دەدەیت بۆ ئەوەی دڵی كەسانی تر خۆش بكەیت. هەرچۆنێك بێت; ئاڵا سوورەكان پشتگوێ دەخەیت و لە كۆتاییدا تووشی بارودۆخی سەخت دەبیت.\nئەگەر بۆ یەكەمجار سەرنجی ئەو كورسییە بدەیت كە لە وێنەكەدا دیارە، ڕەنگە دیدێكی ناوازەت هەبێت بۆ ژیان، هەروەها جیاوازە بەپێی ئەو بارودۆخانەی كە ڕووبەڕووت دەبنەوە. هەرچۆنێك بێت; ناتوانیت بۆ ماوەیەكی زۆر تەركیز لەسەر شتێك بكەیت و زۆرجار سەرقاڵ دەبیت بەهۆی شتەكانی دەوروبەرت و ئەو بارودۆخانەی كە تێیدا تێدەپەڕیت.


پۆکیمۆن گۆ - ویکیپیدیا، ئینسایکڵۆپیدیای ئازاد\nیاری Pokémon Go كە یارییەکی بێ بەرامبەری مۆبایلە زیرەکەکانە و پشت بە شوێنی بەکارهێنەر دەبەستێت، ڕۆژ بە ڕۆژ بەکارهێنەرانی ڕووی لە زیادبوونە و لە ئێستاشدا گەرمترین هەواڵەکان لەسەر ئەو یارییەن. ئەم یارییە کە یارییەکی ڕاستەقینەی خۆڕاییە، لەسەر بنەمای شوێنی بەکارهێنەر کاردەکات ئەمەش بۆ دۆزینەوەی ئەو دروستکراوانەی کە لە یارییەکەدا بوونیان هەیە. ئەم یارییە لەلایەن کۆمپانیای Niantic ـی ئەمریکی گەشەی پێدراوە و بۆ دروستکردنی یارییەکەش پشت بە بزوێنەری Unity بەستراوە، هەروەها لەلایەن کۆمپانیای Pokémon بڵاوکراوەتەوە.\nیارییەکە لەم مانگەدا بڵاوکرایەوە و سەرجەم بەکارهێنەران لە هەردوو سیستمی وەگەڕخەری Android و iOS دەتوانن یاری پێبکەن. ئەم یارییە ڕێگە بە بەکارهێنەر دەدات بۆ گرتن، پێکدادان و هەروەها ڕاهێنانی دروستکراوەکانی ناو یارییەکە، کە ئەم دروستکراوانە ناونراون بە Pokémon. هەروەها یارییەکە سوود لە هەردوو تایبەتمەندی کامێرا و شوێن (GPS) ـی بەکارهێنەر دەبینێت بۆ ئەنجامدانی تەواوی تایبەتمەندییەکانی ناو یارییەکە. Pokémon Go لە بنەڕەتدا یارییەکی بێ بەرامبەر و خۆڕاییە و سەرجەم بەکارهێنەران دەتوانن دایبمەزرێنن لەسەر مۆبایلەکانیان، بەڵام لە هەمان کاتدا پشتگیری لە کڕینی ناوخۆیی دەکات بۆ یارییەکە.\nئەم یارییە بەشێوەیەکی چاوەڕوان نەکراو و زۆر خێرا توانی گەشەبکات، بەشێوەیەک کە لە ماوەیەکی زۆر کەمدا چەندەها تۆماری پێوانەیی شکاند و بوو بە یەکێک لەو ئەپانەی کە زۆرترین جار بەکارهێنراون. لە چەند ڕۆژی ڕابردوودا پێگەی SimilarWeb چەند ئامارێکی لەسەر بەکارهێنەرانی ئەو یارییە بڵاوکردەوە بە بەراورد لەگەڵ ئەپ و یارییەکانی تر، لە ئامارەکانیشدا دەردەکەوێت کە Pokémon Go لەڕووی بەکارهێنانەوە تۆماری پێوانەیی هەریەک لە فەیسبووک و سناپچات و تویتەری شکاندووە، هەروەها لە یارییەکانیشدا سەرکەوتووە بەسەر یارییەکانی Candy Crush Saga و Clash Royale و Slither.io.\nوەرگیراو لە «https://ckb.wikipedia.org/w/index.php?title=پۆکیمۆن_گۆ&oldid=903869»\nدواجار لە ٢٠:٣٤ی ٥ی شوباتی ٢٠٢٢ دەستکاری کراوە\nئەم پەڕەیە دواجار لە ٢٠:٣٤ی ٥ی شوباتی ٢٠٢٢ نوێ کراوەتەوە.


بەور - ویکیپیدیا، ئینسایکڵۆپیدیای ئازاد\n(ڕەوانەکراوە لە بەبرەوە)\nلەگەڵ پڵنگ لێت تێک نەچێت.\nبەور (بە ئینگلیزی: Tiger) بەشێکە لە خێزانی پشیلە و لە ھەموو جۆرەکانی تری خێزانی پشیلە گەورەترە. یەکێکە لە ئاژەڵە گٶشتخۆر و ترسناکەکانی جیھان کە شێوەی پشیلەی گەورەی ھەیە. درێژی بەور بە ڕێژەی ٣٫٣ مەترە کە دەکاتە ١١ پێ. بەپێی ڕێژەی تەمەنی پێگەیشتووەکانی بەور، کێشی بەور دەگاتە زۆرتر لە ٣٠٠ کیلۆگرام، ئەم ئاژەڵە بەھۆی زۆری ڕاوکردنەوە ئەگەری نەمانی ھەیە بەتایبەتی لە وڵاتانی تورکیا و ڕووسیا و چین و ھیند. بەور خێراترین گیانەوەی سەر زەوەیە کە بە پی دەرۆن واتە ھەردەم لە سەر زەوین کە خیێرایەکی دەگاتە ١١٥.٢ کم لە کاتژمێرێکدا وە دەتوانی لە ٣ چرکە خێرایی خۆی بگەینێتە ٦٠ میل واتە ٩٦ کیلۆمەتر لە کاتژمێرێکدا. بەڵام ئەم خێراییە تەنها بۆ مەودایەکی کورتە![ژێدەر پێویستە]\nسپیشیە لە مەترسییەکان\nلە ھەندێک لە زارەکان و شێوەزارەکانی زمانی کوردیدا بە بەوریش ھەر دەڵێن پڵنگ و لێکیان ناکەنەوە. لە ڕاستیدا بەور و پڵنگ جیاوازن؛ بەور لەشی ھێڵ‌هێڵە بەڵام پڵنگ پەڵەپەڵەیە. ھەژار لە وەرگێڕانی مەم و زیندا دەڵێ:\nگەر بەور و پڵنگ و نێرەشێر بوو ھەر ڕۆژی بەرێ بە ناڵە فێر بوو\nھەر ئەو لە بۆ کوردستان و شیعری «سەلام ئازادبوون»دا دەڵێ:\nسەلام لە لاوی شیمالی دلێر ھەڵپە و نەعرەتەی وەکوو بەور و شێر\nبەور بە کۆمەڵێ خاسیەت دەناسرێتەوە لەوانە ترسناکی و فێڵبازی بەڵام ئەمانە پێوەر نین بۆ دەستنیشانکردن یان جیاکردنەوەی بەورەکان بەڵکوو زۆرتر زیندەزانان شێوە یان ڕەنگ بۆ جیاکردنەوەی جۆری بەور دیاری دەکەن لەوانە:\nبەوری هێڵدار کە حەوت جۆری هەیە.\nبەوری سیبیری. ٤٠٠ بۆ ٥٠٠ دانەی لێ ماون.\nبەوری بەنگالی. ٢٥٠٠ دانەی لێ ماون.\nبەوری سپی بریتیە لە بەوری سپی بەنگالی، بە جۆرێکی دیاریکراو داناندرێ.\nبەوری هیندۆچینی. ١٥٠٠ دانەلی لێ ماون.\nبەوری سوماتران. ٥٠٠ دانەی لێ ماون.\nبەوری مالایان. ٢٥٠ دانەی لێ ماون.\nبەوری باشوری چین. ٦ بۆ ٢٠ دانەی لێ ماون.\nبەوری ئاڵتوونی. کەلە باخچەی ئاژەڵان پەیدابووە و تانها ٣٠ دانەی هەیە.\nپڵنگی پەڵە پەڵە کە چوار جۆری هەیە.\nپڵنگی بەلەکی ئەمریکی، کە پڵنگی ڕەشیش دەگرێتەوە\nپڵنگی خاڵاوی، کە پڵنگی خاڵاوی بەفرینیش دەگرێتەوە.\nپڵنگی خاڵ خاڵ، کە خێراکرین گیانلەبەرە لە سەر زەوی.\nپڵنگی پەڵە هەوری، کە بچوکترین جۆری پڵنگی .\nڕێژەی بەور بەپێی وڵاتانی جیھانی\nکۆریای باکوور n/a\nکۆی گشتی ٣،٩٤٨\nوەرگیراو لە «https://ckb.wikipedia.org/w/index.php?title=بەور&oldid=786449»\nدواجار لە ١٣:١٧ی ١٨ی ئایاری ٢٠٢١ دەستکاری کراوە\nئەم پەڕەیە دواجار لە ١٣:١٧ی ١٨ی ئایاری ٢٠٢١ نوێ کراوەتەوە.


لاری پیج و سێرگی برین\nلاری پیج و سێرگی برین   2/10/2017\n(پێم وایە هەموو ئەو كەسانەی مامەڵە لەگەڵ زانیاری دەكەن لە یەكێك لە قۆناغەكاندا پەنا دەبەنە بەر بەكارهێنانی گۆگڵ).\nگۆگڵ كە یەكێكە لە خزمەتگوزارییەكانی گەڕان لەسەر تۆڕی ئینتەرنێت و رۆژانە 300 ملیۆن جار بەكاردەهێنرێت.\nگۆگڵ لە لایەن لاری پەیج و سێرگی برین دامەزراوە ئەویش دوای وازهێنانیان لە زانكۆ. گۆگڵ بووە مایەی پێكەوەنانی سامان و سەروەتێكی گەورە كە بە زیاتر لە 18 ملیار و نیو دۆلار دەخەمڵێنرێت.\nئەو دووانە تازە بەربەستی سی ساڵیان بڕیبووە، لە ناوەڕاستی ساڵی 1990 لە زانكۆی ستانفۆرد كە تیایدا خەریكی بەدەستهێنانی دكتۆرا بوون لە زانستەكانی كۆمپیوتەردا، بوونە هاوڕێ و خەریكی گەشەپێدانی بزوێنەری گەڕان بوون، لەو كاتەی لە بەشی ناوخۆیی دەژیان، هەر لە سەرەتاوە ئەنجامی دڵخۆشكەریان بەدەستهێنا و لە سەرەتادا گەڕانەكەیان لەسەر ناونیشانی باوی لاپەڕەكانی سەر ئینتەرنێت بوو.\nدوای ئەوەی دركیان بەوەكرد كە لاپەڕەكان لەسەر باوی و رێژەی بەكارهێنان دەوەستێت كە شتێكی گونجاوە، ناوی خزمەتگوازارییەكەیان گۆڕی و ناویان نا گۆگڵ و دەستیان لە زانكۆ كێشایەوە و كردیانە بەشێك لە مێژووی خۆیان.\nپێكەوە یەك ملیۆن دۆلاریان لە هاوڕێ و خزم و كەسوكار و هەروا وەبەرهێنەران كۆكردەوە بۆ ئەوەی پرۆژەی گۆگڵ دەست پێبكەن و نووسینگەی یەكەمیشیان گەراجی ئۆتۆمبیلی یەكێك لە هاوڕێكانیان بوو لە ناوچەیەكی ویلایەتی كالیفۆرنیای ئەمریكا.\nمامۆستایەكیان كە ناوی دیڤید شاریتن بوو یەكێك لە وەبەرهێنەرە سەرەتاییەكانیان بوو بۆ ئەوەی هاوكارییان بكات لە دەستپێكردنی گۆگڵدا.\n(كۆمپانیاكانی تری گەڕان، خزمەتگوزارییەكانی فراوان كردووە. پۆستی ئەلیكترۆنی و وەرزش و هەواڵ و شتی تریان زیاد كردووە، ئەمەش لە كاتێكدا پەیج و براین كاردەكەن بۆ دەستخستنی هەموو شتێك و بە خێراترین شێوە كە بتوانرێت).\nسەرەڕای سەركەوتن و دەوڵەمەندی، لاری پەیج و سێرگی برین ژیانێكی ئاسایی دەژین و پێچەوانەی سەرۆك و كەسانی گرنگی ناو كۆمپانیاكانی تر وەك نموونەی دروستكردنی ئەپلیكەیشنی بە ناوبانگ بەناوی لاری ئەریسن، كە خاوەنی فڕۆكەی تایبەتییە.\nلە ساڵی 2004دا گۆگڵ بووە كۆمپانیایەكی گشتی، بەوەش دامەزرێنەران كە تەمەنیان لە نزیكەی 27 ساڵیدا بوو، بوونە خاوەنی چەند ملیار دۆلارێكی ئەمریكی. بە هۆی سەركەوتنە بەردەوامەكانیانەوە قازانجەكانیان بەرەدەوام لە هەڵكشاندا بوو بەرەو زیاتر، بە تایبەتی كاتێكی خزمەتگوزاری گۆگڵ ماپ و گۆگڵ ئێرسیان بەرهەمهێنا كە وردەكاری رێگاوبانەكان دەردەخات و هاتوچۆی ئۆتۆمبیل و پیادە و پاسكیل سواری بە وردی لەسەر نەخشە دەردەخات، ئەمەش جگە لەوەی كار ئاسانییە بۆ دۆزینەوەی كۆمپانیا و دامەزراوەكان لە هەندێك وڵاتی جیهاندا.\nسەنتەری گۆگڵ دەكەوێتە ماونتن ڤیو لە دۆڵی سیلیكۆن لە ویلایەتی كالیفۆرنیای ئەمریكی، كە هەندێك شتی سەیریان خستۆتە بەردەست بۆ ئەوەی كارمەندان هەست بە بێزاری نەكەن، چونكە 20 هەزار فەرمانبەریان هەیە. لاری پەیج و سێرگی برین سەرپەرشتی كۆبوونەوەی هەفتانە دەكەن و بارەگاكە چەندین شوێنی خۆشی تێدایە و پیانۆ و مەلەوانگە و شوێنی بەردەستە و رێگەی بردنە ژوورەوەی سەگ و منداڵش دەدرێت.\nهەموو ئەندامێكی تیمەكان، هەفتانە یەك رۆژ تەرخان دەكەن بۆ پرۆژەیەكی تری ژیانیان.\nلەوەتەی گۆگڵ بووەتە كۆمپانیایەكی گشتی، سەروەتی لاری پەیج و سێرگی برین بە خێرایی زیاتر گەشە دەكات و زیاتر دەبێت، بە پێی ئاماژەكانیش، سەروەت و ناوبانگیان بەردەوام لە گەشەكردنی زیاتردا دەبێت.\nسەرەڕای كەمیی تەمەنیان، پەیج سەرۆكی بەشی پشكەكان و براین سەرۆكی بەشی تەكنەلۆژیایەو بە بڕی یەك ملیار دۆلار زیاتر پشكی كۆمپانیاكەیان فرۆشتووە.\nهەردووكیان بایەخێكی زۆر دەدەنە پاراستنی ژینگە، بەرنامەیەكی تایبەتی بۆ ئەو مەبەستە بەڕێوەدەبەن و سەنتەری گۆگڵ پشت بە وزەی خۆر دەبەستێت كە بەشێكە لە پلانی ئایندەی كۆمپانیاكە.\nلاری پەیج و سێرگی برین خۆیان بە دەستی خۆیان دروست كردووە و گۆگڵ یان كردە كۆمپانیایەك كە نرخەكەی چەندین ملیار دۆلارە و بیروڕایان نەگۆڕاوە و بارەگایان كردۆتە شوێنێك بۆ بەسەربردنی كاتێكی خۆش.


"شه‌ڕ ناتوانێت خۆشه‌ویستی رابگرێت"\n"نه‌وزاد بریفكی" به‌سه‌رهاتی كوڕێكی لادێنشینی دهۆك ده‌گێڕێته‌وه، كه وازی له‌خوێندن هێناوه و ئه‌ڤینداری كچێك ده‌بێت\nره‌حیم ره‌شیدی 22:56 2021/08/20\nنه‌وزاد بریفكی، "شه‌ڕ ناتوانێت خۆشه‌ویستی رابگرێت" بڵاوده‌كاته‌وه\nکوردستان ئاواره‌یی ژیانی پێشمه‌رگه\nK24 – واشنتن- ئه‌مه‌ریكا:\n"شه‌ڕ ناتوانێت خۆشه‌ویستی رابگرێت"، به‌رهه‌مێكی نوێی نووسه‌ری كورد "نه‌وزاد بریفكی"یه، كه ساڵی 1999 له‌گه‌ڵ بنه‌ماڵه‌كه‌ی هاتووه‌ته ئه‌مه‌ریكا و ئێستا له شاری داڵاس له ولایه‌تی ته‌كساس نیشته‌جێییه.\nنه‌وزاد هه‌وڵی داوه له ناوه‌ڕۆكی ئه‌و كتێبه‌دا، باس له دیرۆك، كۆچ، شه‌ڕ، خه‌بات بۆ ئازادی و ئه‌و نه‌هامه‌تیانه بكات، كه به‌رده‌وام به‌رۆكی كوردستانی گرتووه. نووسه‌ر له‌م به‌سێنه‌دا به وردی شۆربووه‌ته‌وه بۆ ناو رووداوه‌كانی ده‌ییه‌ی هه‌شتای سه‌ده‌ی رابردوو و تا سه‌ره‌تای ساڵی 2003 به وردی باس له‌و سته‌مگه‌رییه ده‌كات، كه ده‌سه‌ڵاتی به‌عس به هه‌موو شێوه‌یه‌ك له دژی كوردستان په‌یڕه‌وی كردووه.\nقاره‌مانی كتێبه‌كه، كوڕێكی لادێنشینی ده‌ڤه‌ری دهۆكه به ناوی "شوان"، كه به هۆی دژواری ژیان له ته‌مه‌نی 13 ساڵیدا واز له خوێندن دێنێت. شوان ئه‌ڤینداری كچێك به ناوی "بێریڤان" ده‌بێت، به‌ڵام له ئاكامدا ده‌بێته پێشمه‌رگه و هه‌ر به‌م هۆیه‌شه‌وه، ماڵباته‌كه‌ی تووشی ئاواره‌یی و ده‌ربه‌ده‌ری ده‌بنه‌وه.\nشوان له پێشمه‌رگایه‌تیدا وه‌كو گه‌نجێكی قاره‌مان و به وره تێده‌كۆشێت و له‌م ره‌وته‌دا پتر ده‌ناسرێ و ناوبانگ ده‌رده‌كات. ئه‌مه‌ش وا له شوان ده‌كات كه باشتر له پێناو كوردستاندا خه‌بات بكات و بۆ پاراستنی شه‌ره‌ف و كه‌رامه‌تی خه‌ڵكی وڵاته‌كه‌ی له خه‌باتی پێشمه‌رگانه تاكو سه‌ركه‌وتن به‌رده‌وام بێ.\nماڵباتی شوان ئاواره‌ی وڵاتانی توركیا و ئه‌مه‌ریكا ده‌بن و پاش رووخانی سه‌دام له ساڵی 2003، به ئه‌ڤینه‌وه ده‌گه‌ڕێته‌وه كوردستان و به دیداری خزم و كه‌سوكار و وڵاته‌كه‌یان شاد ده‌بنه‌وه.\nسه‌باره‌ت به‌م په‌رتووكه نه‌وزاد بریفكانی به كوردستان24ی راگه‌یاند، خۆشه‌ویستی و رێزی زۆرم بۆ كوردستان و پێشمه‌رگه هانده‌رم بوو، كه ئه‌و په‌ڕتووكه بنووسم و ماوه‌ی دوو ساڵ كاتی بۆ ته‌رخان بكه‌م. كۆی به‌سه‌رهاته‌كانی په‌رتووكه‌كه راسته‌قینه‌ن و له‌م باره‌وه هه‌وڵمداوه خوێنه‌ری ئینگلیزی زمان له خه‌بات و قوربانیدانی خه‌ڵكی كوردستان بۆ گه‌یشتن به ئازادی باشتر ئاگادار بن.\nپه‌رتووكه‌كه 315 لاپه‌ره‌یه‌و له قه‌باره‌یه‌كی مامناوه‌نیدا ماوه‌ی دوو رۆژه چاپ و بڵاوبووه‌ته‌وه و به شێوه‌ی ئۆنڵاین و هه‌روه‌ها له ماڵپه‌ری ئامازۆن بۆ خوێنه‌ران به‌رده‌سته.\nنووسه‌ر پێشتر په‌رتووێكی دیكه‌ی به زمانی ئینگلیزی و به ناوی "كۆچی من بۆ ئه‌مه‌ریكا" له مانگی مارسی ساڵی 2017 چاپ و بڵاوكردووه‌ته‌وه، كه تێیدا باسی ژیان و به‌سه‌رهاتی خۆی و مێژووی خه‌باتی خه‌ڵكی كوردستان بۆ ئازادی ده‌كات.


Thursday, 12.22.2016, 20:14\nمردن،بۆخۆی چەند بەدفەساڵ و باسێکی تفتوتاڵە،ساتێ تارمایی رەشی دێ و لە ناوادەدا، بێ بەزەییانە و دڵڕەقانە،چەشنی ئاژەڵێکی دڕندە، چنگ لە گیانی ئازیزێکمان گیر دەکات ، و دەپێچێتەوە و ئاودیوی وێستگەی پاش ژیانی دەکات و ، رێی گۆڕستانی ڕەش و تاریکی پێدەگرێتەبەر،ئەو مەرگە نەفرەتییە، دێوزمەتر و دڵتەزێنترە. ژیان سەرچاوەی وزەبەخشی، بزواندن و چالاکی نواندن و نەسرەوتن و داهێنانە،بەڵام پڕ لە کۆسپ و بەردەڵان و دژوارییە.\nکەچی ژیان بە هەموو کۆسپ و تەگەرە و ناخۆشییەکانییەوە،چونکە هێشتا جێگای هیوا و ئاسۆی بەردەوامی تێدا ئاواڵەیە،مرۆڤ لەم ژینگەیەدا، هەمیشە ئارامبەخشتر و شادمانتر خۆی دەنوێ.ئەگەرچی مەرگ،هەموو تەگەرە و ئاستەنگەکان،ڕادەماڵی و گوایە هەواری پشووودانی،رۆحە، لێ هەر ئومێدکوژ و سەر و دڵگرە. هەواڵی کۆچی دوایی ،برا و هاوبیری هێژام،کاک د. کۆردۆ عەلی،پەردەیەکی خەمناکی ئەو شانۆیەیە،کە مەرگی چەپەڵ بەرپای کردووە. ئەم مەرگە وادەی نەبوو،هاوبیر کوردۆ،گەلەک خەون و پرۆژەی ،خزمەتکردنی خستبووە،بەردەم خۆی جێبەجێیان بکات. مەرگی نەگریس،چاوەڕێی نەکرد و پەلەی کرد،لە ڕفاندنی جەستەی ئەو هاوبیرە،جوامێرەمان.\nد. کوردۆ،نوسەر و وەرگێڕ و ئەکادیمیستێکی لێهاتوو و خاوەن قەڵەمێکی رەنگین و بیرێکی گەش و بەرزی کوردایەتی بوو. لە تەمەنی هەرزەکارییەوە،رێچکەی کوردایەتی دەگرێتەبەر و لە ریزەکانی،یەکێتی قوتابیانی کوردستان و کاژیک و پاسۆک دا بەشداری خەباتی سەختی بزاڤی نەتەوەیی،نەتەوە و خاکە داگیرکراو و دابەشکراوەکەی دەکات.وەک پێشمەرگەش،بە کردەیی بەشداریی شۆڕشی ئەیلول دەکات و بە کارایی بەردەوام دەبێت لە خزمەتکردندا. دواتر لەبەر زوڵم و زۆرداری دەسەڵاتی داگیرکەریی عێراقی،ناچارانە،پەڕاگەندەی ئەوروپا دەبێت و لە وڵاتی نەمسا،دەگێرسێتەوە. لەوێش دەسبەجێ هاوبیرەکانی دەدۆزێتەوە و کەڵکەڵەی دامەزراندنی رێکخراوێکی خوێندکاریی دەکەوێتە سەرییەوە.چونکە ئەودەم،دەرەتان نەبوو،بەناوی حیزبەوە،کاری فەرمی بکرێ. هاوکات،هاوبیر کوردۆ بەرپرسی لقی ئەوروپای پاسۆک،دەگرێتە ئەستۆیی و دڵسۆزانە و خەمخۆرانە،دەکەوێتە کارکردن،بۆ راپەڕاندنی ئەرکەکانی. لەتەک ئەمانەشەوە،بۆ درێژەدان بە خوێندن و باشتر خۆ چەکدارکردن بە زانست و خوێندن و فێربوون،دەبێتە خوێندکار.عەشقە گەورەکەی بۆ زمان و ئەدەبی کوردی،پاڵی پێوەدەنێ،ئەم ڕشتەیە هەڵبژێرێ تا لە ساڵی ١٩٩٢ دا دکتۆرانامەکەی بەناوی (هەندێ بابەتی وشەسازیی کوردی) لە زانستگەی سالزبورگ بەدەست دێنێ.ئەم کتێبە بەزمانی ئەڵمانی لە لایەن ئینیستیتوتی کوردی لە بەرلین چاپ و بڵاوکراوەتەوە.\nساڵی ١٩٨٠،بەهاوکاری هەندێ لە هاوبیرەکانی،رێکخراوی خوێندکارانی سۆسیالیستی کورد لە ئەوروپاـ سۆکسە، دادەمەزرێنێ و دەبێتە سکرتێری تا ساڵی ١٩٨٥،کە دابڕان لە ریزەکانی سۆکسەدا دروست دەبێت. خوێندکاری کورد،وەک ئۆرگانێکی ئەو رێکخراوە دەردەکات . بە نووسین و وەرگێڕان و بابەتی جۆراوجۆر،دەستڕەنگینی خۆی لەم بوارەدا،دەنەخشێنێ. دوای دابڕانەکەی ١٩٨٥،نێو ریزەکانی سۆکسە و ئیدی لەکاری رێکخراوەیی دوور دەکەوێتەوە و خۆی بۆ نوسین و لێکۆڵینەوە و وەرگێڕان تەرخان دەکات.\nچەند بیرەوەرییەک لەتەک ئەم هاوبیرەدا\nـساڵی ١٩٨٤،ساتێ بەرەو هەندەران هاتم،سەرکردە و رابەرمان،گیانبەختکردوو،کاک ئازاد مستەفا،ناونیشانی هاوبیر کوردۆ لە نەمسا و هاوبیر شێرکۆی لە سوید،دامێ،بۆ پەیوەندی کردن بە ریزەکانی پاسۆک و سۆکسەوە. هێشتا لە ئێران بووم،دوو هاوبیرم لەگەڵدابوون، دوو برا بوون.هاوبیر هۆشیاری وەستا رەشید وفەرەیدونی برای.رەوانشاد هوشیار کوڕی گەڕەک و هاوتەمەن و هاوڕێشم بوو، پاسپۆرتی نەهەبوو. بەدوای چارەسەرێک دا دەگەڕاین،تا کاروبارەکانی ساز بدات. دەرفەت نەما.هەواڵمان زانی کە بە داوەتنامەی وڵاتێ،دەتوانێ لە ئێران لیزەپاسێ دەربێنێ،ئەمە پاسپۆرتێکە بۆ یەک گەشت دەخوات. منیش ئەوەم لا درکاند،پێم،کە ناونیشانی هاوبیر کوردۆم لایە،بەڵکو هاوکاریمان بکات.هەروا بوو،بەناوی خۆمەوە،وەک هاوبیرێک،لەبەر رۆشنایی قسەکانی کاک ئازاد دا،نامەیەکم بۆ نووسی و دۆخەکەم بۆ روونکردەوە،کەوا پێویستمان بە داوەتنامەیەکە.نامەم ناردوو.ماوەیەک بەسەر چوو،وەرام نەبوو. من و فەرەیدون،لەبەرئەوەی پاسپۆرتی خۆمان پێ بوو،بە دوومانگ و شتێ رزگارمان بوو،دەرچووین بۆ سوریا. هۆشیار لە ئێران مایەوە. دواتر ئاگاداری کردم،کەوا کاک کوردۆ،داوەتنامەکەی بۆ ناردووە و زۆربەی کارەکانی ئەنجام دا،بەڵام لە کۆتاییدا پەشێمان بۆوە و گەڕایەوە بۆ کوردستان و نەهات بۆ ئەوروپا.کاک کوردۆ،بێ ئەوەی من بنسێ،هەڵسابوو،بە ڕاپەڕاندنی کارەکە،باوەڕم وایە،ئەمە بەڵگەیەکی جوانی، دڵسۆزی کاک کوردۆیە. دواتریش کە گەشتمە ئەڵمانیا،وەک کارێکی رێکخستنی،دەبوو،بە نامەیەک داوای ئەندامێتی لە رێکخراوی سۆکسەدا،بکەم. نامەم نووسی و هاوبیر کوردۆ،وەک سکرتێر،وەرامێکی هێجگار بەپێز و هەستبزوێنی دامەوە.کوردییەکی رەوان و پاکژ،داڕشتنێکی ئەدەبی باڵا و دەستەواژەو و ڕستەی بەجۆش .رەنگە لەو رۆژانەدا،بەتایبەت،رۆژانی کەمپ و چاوەڕوانی،بۆ ماوەیەک رۆژانە،چەندین جار دەمخۆندەوە و چێژم لێ وەردەگرت.\nـ دوای دابڕانەکەی ١٩٨٥،لەگەڵ هاوبیران بەتایبەت رەوانشاد کاک شەماڵ و هاوبیر پشکۆ،بڕەک سارد بوو. لێ من ،لەگەڵیدا هەر لەسەر پێوەندی دا بووم.بڵاوکراوەکانی پاسۆک و سۆکسەم بۆ دەنارد.ئەویش هەڵوێستێکی هاوبیرانە و خۆشەویستانەی بەرامبەر بە ئێمە نیشان دەدا. جارێکیان،بە بۆنەی گیانبەختکردنی هاوبیری هێژامان،کاک جەلالی حاجی حسین کەلۆشەوە،بابەتێم لە خوێندکاری کوردا نووسیبوو.گەلێک بەم هەڵوێستە،شادمان بوو.دوایی خۆیشی،بابەتێکی بۆ ناردین. هەروەها،بە بۆنەی مەرگی فەیلەسوف کارل پۆپەرەوە،بابەتێکی دوورودرێژم،لەسەر ژیان و بەرهەمەکانی بڵاوکردبۆوە.بە نامەیەک دەستخۆشی لێ کردم و وتی ئەوەی من گەرەکم بوو بیکەم،تۆ ئەنجامت دا. جارێکی دیکەش،لە خوێندکاری کورددا، وتارێکی رەخنەییم لەسەر کاک مەلا بەختیار نووسیبوو،کە لە نووسینێکدا ئاماژەی بە کتێبەکەی گیانبەختکردوو،فازیلی مەلا مەحمود دابوو.کاک مەلا بەختیار زمانی ئەڵمانی نازانێ،ئەم باسکردن و ئاماژەپێدانە و کۆپلە لێ وەرگرتنەی لە کوێوە هێناوە؟.تومەز،هەموو لە کارە نایابەکەی هەڵسەنگاندنی ئەو کتێبە،کەلەلایەن کاک کوردۆوە،نوسراوە وەرگرتبوو،لێ پێی شەرم بوو،ناوی کتێبەکەی کاک کوردۆ وەک سەرچاوە بەرێ. لەسەر ئەمەش دەستخۆشییەکی هاوبیارانەی لێ کردم.\nپێوەندیمان تا دەهات بەهێزتر دەبوو. لە راوێژێکی کورتدا لەتەک هاوبیر شەماڵ دا،وتم هەوڵ دەدەم کاک کوردۆ،داوەتی بەرلین بکەم،ئەو دەم هاوبیر پشکۆ لە کوردستان بوو.وتم داوا لە کاک محەمەد پێنجوێنی،سەرۆکی ئینیستیتوتی کوردی لە بەرلین دەکەم،سەمینارێکی بۆ ساز بکەن. مامۆستا پێنجوێنی،خەمخۆرانە،کارەکەی ئەنجام دا و،کاک کوردۆش زۆری پێ خۆش بوو،هاتە بەرلین.لەتەک هاوبیر شەماڵی هەمیشە زیندوودا،چووینە پێشوازی.ئیدی هەردوو وەک گوڵ بەدیداری یەکتر شاد بوونەوە و بە عەشقێکەوە ئامێزی یەکتربوون،هی وەسفکردن نییە. کۆڕێکی سەرکەوتووانەی لە زمان و بارودۆخی سیاسی لە کوردستان ئەنجام دا و پاشان گفتی ئەوەمان لە پێنجوێنی و کاک حسین کارتال،وەرگرت،دکتۆرنامەکەی بۆ چاپ بکەن. ئەوە بوو داوتر بۆیان چاپ کرد. هاوبیر چەند رۆژێ لامان مایەوە و گەلێ راز و نیازی هاوبیرانە و برایانە و خۆشەویستانە ئەنجام دران. یەکێ لە خۆشترین باسەکان،ئەوە بوو،دێرینی خێزانم سەروپێیەکی شاهانەی ئامادە کردبوو.یەکەمجاریشی بوو،زۆر دەترسا بەدەستییەوە دەرنەچێ.کەچی خۆشبەختانە،زۆر نایاب وو.دوای ئەوەی نۆش کرا،هاوبیر کوردۆ،رووی کردە شەهرەزادخانی خێزانی کاک شەماڵ،کە بە تەمەن لە دێرینی خێزانم گەورەترە،بە گەرمی کەوتە پەسەندانی سەروپێکە و دەستخۆشی لێ کرد،بۆ ئەو خواردنە نایابە.شەهرەزادخان هاتە وەرام و وتی: دێرین ئامادەی کردووە و دەستی ئەو خۆش بێت. هاوبیر کوردو، بەخۆیدا چووەوە و رووی دێرین و داوای لێبووردنی کرد و وتی باوەڕم نەدەکرد،ئەم خواردنە نایانە،دەستکردی تۆ بێت،بەراست خۆت کردووەتە. وەرامی بەڵێێ وەرگرتەوە.ئیدی بەگەرمی سوپاسگوزاری راگەیاند و ئێمەش بڕەک گاڵتەوگەثمان لەسەر بابەتەکە کرد.\nبوونی هاوبیر کوردۆ لە نێوانماندا،هەلێکی باش بوو،منیش ئەو دەرفەتەم قۆستەوە،بۆ خوێندکاری ژمارە٢٤/٢٥،ساڵی ١٩٩٧،چاوپێکەوتنێکی کراوەم لەتەکیدا ئەنجام دا.ئەویش بە خۆشییەوە،کارەکەی پەسەن کرد و بڵاومان کردەوە.\nـ دوای هاتنی یەکەمی،بە ناوی ـ سۆکسەـوە،کۆڕێکی شیعریمان بۆ شاعیری گەورەی کورد،مامۆستا پەشێو سازدا.ئاگاداری کاک کوردۆشم کردەوە. زۆر بە خۆشییەوە هەواڵ و چالاکییەکەی پەسەند کرد و هات و بەشداری کۆڕەکە بوو. خۆیشی هاورێی و خۆشەویستێکی نێزیکی مامۆستا پەشێو بوو.هاوبیر بەختیار شەمەیی لە هۆڵەنداوە و کۆمەڵێ هاوبیری دیکە لە شارەکانی ئەڵمانیاوە هاتبوون.چەند رۆژێکی تژی لە گفتوگۆ و باس و خواستی کوردانەمان پێکەوە بەسەر برد. بەم پێیە،تا دەهات باشتر لێک نێزیک دەبووینەوە.هاوبیر کوردۆ، بەردەوام بەرهەم و بڵاوکراوەکانی خۆی بە رێزەوە بۆ دەناردم.شایانی ئاماژە پێدانە،کەوا شێت و شەیدای نووسینەکانی زانای گەورەی ترک،سمایل بێشکچی بوو،مەراقی بوو یەک بە یەکیان ،بکاتە کوردی.لام وایە بڕەکیش پێیانەوە سەرقاڵ بوو.رەنگە نەخۆشییە سەختەکەی،رێگریی لە ئەنجامدانی ئەو پرۆژەی نازدارەی گرتبێت.\nدوای ڕاپەرینی١٩٩١،لە باشوری کوردستان، هەلومەرجی نوێی هاتەوە ئاراوە،دەرفەتی گەڕانەوەی بۆ ساز بوو،بڕیاری دا بگەڕێتەوە تا بتوانێ، لە زانکۆکانی کوردستان دا،راستەخۆ بەشداری خزمەتکردن بکات. دوای گەڕانەوە لە زانکۆی سلێمانی،دەستبەکار بوو، کرا بە راگری کۆلیژی هونەر. لەوێش خزمەتێکی بەرچاوی بە خوێندکاران کرد.\nـ ساڵی ٢٠٠٦،بۆ کۆچی دوایی باوکم چوومەوە بۆ کوردستان.دوای ١٧ رۆژ،مردنی دایکیشمی بەسەردا هات...کاک کوردۆ،لەتەک نوسەر و وەرگێڕی ناوداری کورد،مامۆستا حەمە کەریم عارف دا،هاتن بۆ لام و خۆشەویستی و ئەمەکی خۆیان نیشان دا.\nـ هەرجارێ چووبێتمەوە کوردستان،سەردانم کردووە. یەکێ لە جارەکان دوو ژمارەی گۆڤاری دێر شپیگل و هەندێ بڵاوکراوەی ترم بە دیاری بۆ برد. جارێ لە جارەکان، رێکەوت وابوو،هاوبیر بەختیار شەمەیی و هاوبیر ئاراس وەلیش لە سلێمانی بوون. پێشنیازی سەردانێکی کاک کوردۆم کرد.هەردوو بە خۆشییەوە،وەریان گرتوو،چووین بۆ زانستگە بۆ لای،زۆری پێ خۆش بوو،بەتایبەت بە دیداری کاک ئاراس،کە دوای دابڕانەکەی ١٩٨٥،یەکتریان نەدیبوو. زۆری کرد،داوەتمان بکات.ئەوەبوو،داوەتێکی شاهانەی رێکخست و پێشنیازی کرد،کەوا کاک د.حوسەین عەزیز،شێخ حسینی هاوبیر لەگەڵ خۆیدا دێنێ.ئێمەش خۆشحاڵ بووین. هەر لەو چێشتخانەیەی دانیشتبووین،رەوانشاد و هەمیشە زیندوو،هاوبیر کاک عومەر شەمەییشی،لێ بوو. ئەویش هات،تاوێ بە هاوبیر کوردۆوە سەرقاڵ بوو. ساتوکاتێکی بەتام چێژمان بەسەر برد. گفتوگۆیەکی جددیش لەنێوان کاک ئاراس و د.حوسەین دا سازبوو.\nدوای ئەم دیدارە،ئیدی هەرجارێ دەچوومەوە کوردستان،دزاودز دەکەوتم لەگەڵ هاوبیر کوردۆدا،ئەو ئەوکاتانە،گەشتی دەرەوەی وڵاتی بەمەبەستی چارەسەر دەکرد. هەتا ئەم دواییانەش،بەردەوام مەراقم بوو هەواڵی بزانیم. تا هەواڵی مەرگییم لە رێی هاوبیر پشکۆوە بیست و جزەی نا بە جەرگمەوە و دڵی گوشیم و چەند تنۆکێ ڕندوکی پێ هەڵوەراندنم.بەراستی کۆستی ئەم هاوبیرە ئازیزە،بەلامەوە زۆر بە ژان و ئازارە . کاک کوردۆ، کەسێکی بەئەمەک و خۆش مەجلیس بوو.لەیەکەم نیگایدا،هێندە ئێسکسووک و رۆح شیرین،بوو لەیەکەم نیگادا،دەچووە دڵەوە.هاوبیر کوردۆ، رۆشنبیر و کوردیزان و وەرگێڕ و رەخنەگرێکی بەتوانا و دەستڕەنگین بوو. بەدەم ئەو ئازارە سەختەوە،کە بەدرێژایی ساڵانێکی زۆر،یەخەی گرتبوو،کۆڵی لە خزمەتککردن،نەدەدا و بەرهەمی پێشکەش دەکردین و لە کار و تێکۆشان و خزمەتکردن،لە بوارە جۆراوجۆرەکاندا درێخی نەکردووە.\nبەرهەمەکانی،ئەوانەی لای من هەن هەندێ لەوانەی دیکە،کە ئاگادارم لێیان، وا بە کورتیی پێشکەشتان دەکەم:\n١ـ کوردستان و شۆڕشەکەی د. جەمال نەبەز و.لە ئاڵمانییەوە کوردۆ عەلی لە بڵاوکراوەکانی رێخکخراوی سۆکسە.١٩٨٥\n٢ـ سۆڤیەت و بزووتنەوەی نیشتمانی کورد ،هەڵسەنگاندنی دکتۆرنامەی فازیلی مەلا مەحمود سالزبورگ ١٩٨٦\n٣ـ سڕینەوەی چەند پەڵەیەک بە تەوێڵی راستییەوە نامەیەکی کراوە بۆ کەریمی حسامی بنکەی چاپەمەنی ئازاد سوید ١٩٨٧\n٤ـ مێگەل. یەڵماز گیونەی و.لە ئاڵمانیەوە کوردۆ عەلی سالزبورگ ١٩٨٩\n٥ـ مەسەلەی کورد لە پارلەمانی نەمسایی دا و. لەئاڵمانییەوە سالزبورگ ١٩٨٩\n٦ـکۆمۆنیزمی ئەوروپایی ،ڤۆلڤگانگ لیۆنهارد و.لەئاڵمانییەوە کوردۆ عەلی سالزبورگ ١٩٩٠\n٧ـئاشی چی و باراشی چی؟ باقە سەرنجی لەوەرامی گوتارەکەی بەهادین نوری دا سالزبورگ ١٩٩١\n٨ـ ئاغا و شێخ و دەوڵەت،مارتین ڤان برونەسن و. لەئاڵمانییەوە کوردۆ عەلی دوو بەرگ بنکەی چاپەمەنی رۆژ/سوید ١٩٩٦\n٩ـ یەک هەڵووژە و هەزار هەڵووژە،سەمەدی بیهرەنگی،و. لە فارسییەوە کوردۆ سالزبورگ ١٩٨٩،چاپخانەی ئارارات و لەلایەن نووسینگەی تاراوە بڵاوکراوەتەوە.\n١٠ ـ نووسەری هێژای تورک سمایل بێشکچی و تێڕوانینێکی زانستانە لە مەسەلەی کورد.سالزبورگ ١٩٩٢\nئاگاداری ئەم بەرهەمانەشم\n١١ـ هەندێ بابەتی وشەسازیی زمانی کوردی بە ئەڵمانی دکتۆرنامەکەی زانستگەی سالزبورگ ١٩٩١/١٩٩٢،ئەم بەرهەمە ئینیستیتوتی کورد لە بەرلین بۆی چاپکرد.\n١٢ـ هەڵکشان و داڕمانی ئیمپراتۆرییەکان پاوک کەنەدی وەرگێڕاوەن لە ئاڵمانییەوە\nرەنگە بەرهەمی دیکەشی هەبێت، بڵاوکراونەتەوە من لێی بێ ئاگام\nـ کردار و کات ڵە زمانی کوردیدا مامۆستای کورد ژمارە ٢٤/٢٥ ، ١٩٩٥\nـ خاڵۆ ئاو لە دنگدا دەکوتێ مامۆستای کورد ژمارە ٧ ، ١٩٨٩\nـ بزووتنەوەی کوردایەتی لە نێوان لێژەنی سەربەخۆیی و گێژەنی ئۆتۆنۆمیدا،گۆڤاری باسکار،ژمارە ١/١٩٨٩\nـ سێ شۆلاوگەی خوێنین و ئازارێکی پڕسوێ مامۆستای کورد ژمارە ٨ی ساڵی ١٩٨٩/١٩٩٠\nـ ئاشبەتاڵی بیرێکی سەرچڵ مامۆستای کورد ژمارە ٩ی١٩٩٠\nـ رەشۆ ئاغا(چیرۆک)،بەکر ییڵدز،و.لە ئاڵمانییەوە مامۆستای کورد،ژمارە ٢٦ی ١٩٩٥\nـ چاوپێکەوتنی خوێندکاری کورد،ژمارە ٢٤/٢٥ی ١٩٩٧\nهاوبیر د. کوردۆ. لە ٢٠/٢/١٩٥٠.دا لە قەرەداغ لە دایک بووە و لە ١٦/١٢/٢٠١٦،بە نەخۆشیی،لە شاری سلێمانی، کۆچی دوایی دەکات. راستە ئەم رۆڵە دڵسۆز و بەئەمەک و قەڵەم رەنگین و رێباز پیرۆز و بیرگەشە،بە جەستە لەنێوماندا نەماوە.لێ یاد و یادگار و پەیڤ و خەبات و خزمەت و نووسین و بەرهەمەکانی بۆ هەتا هەتایی،لای ئێمەی هاوبیران و رۆشنبیریی و کتێبخانەی کوردی،بە زیندوویی و دەمێنێتەوە.\nئاهورامەزدا،بە میهر و دلۆڤانی خۆی بیپارێزێ و گڵکۆی چراخان و پڕ لە گوڵاو بێت. هەزاران هەزار جار رەوانیشاد بێت و هاوبیر کودۆی زێدە ئازیز و خۆشەویستمان.\nگیانبەختکردوو،"بارزان حەمەی سابیر" هەرگیز لەیاد ناچێت\nناساندنی کتێب... کەوتنی ئاسمانەکان (رۆمان)\nبەرەو یادی ٣٠ ساڵەی هاوبیر بێستون، گیانبەختکردووە لەیاد نەچووەکەی ـ پاسۆک


کەفیلی وەزارەتی دەرەوەی ئیسڕایل یەکشەمە ڕایگەیاند کە سەرۆکی ئەمەریکا بڕیارە لە ماوەی چاوپێکەوتنی لە گەڵ سەرۆک وەزیری ئیسڕایل لە واشنگتن، دەستوری ناساندنی دەسەڵاتی ئیسڕایل بە سەر بەرزاییەکانی جۆلان واژۆ بکات.\nبنجامین نەتانیاهوو سەرۆک وەزیری ئیسڕایل دووشەمە لە کۆشکی سپی لە گەڵ سەرۆکی ئەمەریکا دانۆڵد تڕامپ چاوپێکەوتنی دەبێت. ئەو چاوپێکەوتنە چەند رۆژ دوای ئەوە پێک دێت کە سەرۆک تڕامپ لە دەسەڵاتداری ئیسڕایل بە سەر بەرازاییەکانی جۆڵاندا پشتیوانی کرد.\nکاربەدەستانی ئەمەریکا هێشتا سەبارەت بە وتەکانی "ئیسڕایل کاتز" لە ئورشەلیم ڕوانگەیان دەرنەبڕیوە.\nبەرزاییەکانی جۆلان کە بەشێک لە خاکی سوریا بوە و ئیسڕایل ئەو ناوچانەی لە ماوەی شەڕی ١٩٦٧ی زاینیدا داگیرکرد و پاشان لە ١٩٨١ کردیە بە بەشێک لە خاکی خۆی، ڕێکخراوی نەتەوە یەکگرتووەکان و گەلێک لە وڵاتان ئەو ناوچانە وەک خاکی داگیرکراو سەیر دەکەن.\nئەمەریکا کە ساڵەکانی ڕابردوو بە بڕیارنامەکانی ساڵانەی "داگیرکرانی جۆڵانی سوریا" لە یو ئێن دەنگ نادات، پارەکە بڕیاری دا کە دەنگی نەرێ بدات، بڕیارێک کە حکومەتی بنجامین نەتانیاهوو پيشوازی لێکرد.